# **สัญญาจ้างเหมาก่อสร้างอาคาร...................**

# **โครงการ : ……………………………..**

## ระหว่าง

**บริษัท ............................................................. จำกัด**

## และ

##### บริษัท ............................................................. จำกัด

วันที่ ........................

Prepare by PACNS FM-QS-35, 21/06/22\_PACNS

**สัญญาจ้างเหมาก่อสร้างอาคาร**

โครงการ : ……………………………………….

**งาน : ………………………………………........**

สัญญาเลขที่ CON. ……………………………………………….

**เงื่อนไขแห่งสัญญา**

**1. หน้าที่ของผู้รับจ้าง**

1.1 ผู้รับจ้างสัญญาว่า จะปฏิบัติงานก่อสร้างภายใต้บังคับของเงื่อนไขแห่งสัญญานี้ให้เป็นไปตามรายละเอียดและเงื่อนไขรวมตลอดจนข้อกำหนดต่างๆ ที่ได้แสดงไว้ในแบบก่อสร้างแนบท้ายสัญญา (Contract Drawings) และที่ได้ระบุหรืออ้างถึงในรายการก่อสร้าง (Specification) ตลอดจนที่ระบุในเงื่อนไขแห่งสัญญานี้ให้แล้วเสร็จเป็นที่เรียบร้อยครบถ้วนสมบูรณ์ตามสัญญานี้ทุกประการด้วยฝีมือประณีตเป็นที่ยอมรับของผู้ว่าจ้าง และถูกต้องตามหลักวิชาการอันพึงเป็นที่ยอมรับ หรือย่อมคาดหมายได้ว่าเป็นมาตรฐานของงานก่อสร้างตามวัตถุประสงค์แห่งสัญญานี้

1.2 ถ้าผู้รับจ้างพบหรือปรากฏว่า มีข้อขัดแย้งกันเองในแบบก่อสร้างหรือในรายการก่อสร้าง หรือแบบก่อสร้างขัดแย้งกับรายการก่อสร้างผู้รับจ้างต้องแจ้งเป็นลายลักษณ์อักษรให้ผู้ว่าจ้างทราบทันที โดยระบุข้อขัดแย้งหรือข้อแตกต่างให้ชัดเจนทั้งนี้เพื่อผู้ว่าจ้างจะได้มีคำสั่งหรือคำวินิจฉัยให้ดำเนินการแก้ไขตามสมควร คำสั่งหรือคำวินิจฉัยของผู้ว่าจ้างให้ดำเนินการแก้ไขให้ถือเป็นยุติและผูกพันผู้รับจ้างโดยปราศจากเงื่อนไขและ/หรือข้อโต้แย้งไม่ว่าด้วยเหตุใดๆ

1.3 ถ้างานอันหนึ่งอันใดที่มิได้ระบุไว้ในแบบก่อสร้างแต่ผู้ว่าจ้าง เห็นว่างานนั้น ๆ เป็นสิ่งจำเป็นที่จะต้องจัดหาเพื่อให้งานก่อสร้างแล้วเสร็จบริบูรณ์ตามรูปแบบและถูกหลักทางช่าง ผู้รับจ้างจะต้องรับทำงานนั้นๆ โดยไม่คิดเงินเพิ่มกับผู้ว่าจ้างแต่อย่างใด

1.4 ผู้รับจ้างตกลงและยอมรับว่าค่าจ้างก่อสร้างตามที่ระบุไว้ในหนังสือสัญญาจ้างก่อสร้างฉบับนี้เป็นราคาค่าจ้างสุทธิซึ่งรวมค่าภาษีอากรทุกอย่างรวมทั้งภาษีมูลค่าเพิ่ม อันผู้ว่าจ้างต้องรับผิดชอบตามสัญญานี้ครบถ้วนแล้วและผู้รับจ้างตกลงยอมรับโดยปราศจากเงื่อนไขว่า ไม่มีเงินอื่นใดที่ผู้ว่าจ้างจะต้องชำระอันเนื่องมาจากการว่าจ้างตามสัญญานี้อีกไม่ว่าด้วยเหตุใดๆ ก็ตามเว้นแต่จะได้ระบุไว้โดยชัดแจ้งในสัญญานี้

1.5 ผู้รับจ้างตกลงให้ผู้ว่าจ้างหักภาษีหัก ณ ที่จ่ายทุกประเภทตามจำนวนที่กฎหมายระบุให้เป็นหน้าที่และความรับผิดชอบของผู้ว่าจ้างออกจากค่าจ้างที่ผู้ว่าจ้างจ่ายให้แก่ผู้รับจ้างตามสัญญานี้ทั้งนี้ไม่ว่าการหักภาษี ณ ที่จ่ายเช่นว่านั้นจะเป็นไปตามข้อกำหนดทางกฎหมายที่ใช้บังคับอยู่ในปัจจุบันหรืออนาคตก็ตามอันเกิดขึ้นจากการที่ผู้ว่าจ้างและผู้รับจ้างได้เข้าทำสัญญานี้หรืออันเกิดจากการที่ผู้ว่าจ้างได้ว่าจ้างให้ผู้รับจ้างปฏิบัติ งานตามสัญญานี้

1.6 ผู้รับจ้างจะต้องจัดให้มีสิ่งอำนวยความสะดวกชั่วคราวที่จำเป็นสำหรับการดำเนินงานก่อสร้างตามสัญญา เช่น ไฟฟ้า ประปา สำนักงานสนามฯลฯ ซึ่งผู้รับจ้างจะต้องทำการบำรุงรักษาสิ่งอำนวยความสะดวกดังกล่าวอย่างเหมาะสมให้อยู่ในสภาพที่ใช้การได้ดี ทั้งนี้เพื่อให้การดำเนินงานก่อสร้างตามสัญญาดำเนินไปได้อย่างต่อเนื่อง

1.7 ผู้รับจ้างจะต้องดูแลเครื่องมือและอุปกรณ์เครื่องจักรที่ใช้ในการก่อสร้างงานตามสัญญาให้อยู่ในสภาพดีและเหมาะสมกับงาน เพื่อให้เกิดความปลอดภัยในการดำเนินงาน และเพื่อให้การดำเนินงานก่อสร้างตามสัญญาดำเนินไปได้โดยไม่เกิดความล่าช้าจากเหตุขัดข้องทางอุปกรณ์ เครื่องมือและเครื่องจักรดังกล่าว

**2. งานออกแบบ**

2.1 ในกรณีที่กำหนดไว้เป็นพิเศษว่า งานก่อสร้างตามสัญญาส่วนใดจำเป็นต้องมีการออกแบบโดยผู้รับจ้าง หรือในระหว่างระยะเวลาของสัญญา ผู้ว่าจ้างประสงค์ให้ผู้รับจ้างทำงานออกแบบในส่วนใด ผู้รับจ้างจะต้องใช้วิศวกรหรือสถาปนิกอาชีพที่เป็นผู้มีความสามารถและประสบการณ์ในการทำงานออกแบบดังกล่าวด้วยทักษะและความระมัดระวังอย่างสูง เพื่อให้เป็นไปตามมาตรฐานและเหมาะสมกับความยุ่งยากซับซ้อนของงานก่อสร้างตามสัญญาในส่วนที่เกี่ยวข้อง โดยวิศวกรหรือสถาปนิกที่เกี่ยวข้องจะต้องเป็นผู้ที่จดทะเบียนและมีใบอนุญาตตามที่กฎหมายกำหนด

2.2 ผู้ว่าจ้างอาจให้ที่ปรึกษาของตนทำการตรวจสอบงานออกแบบที่ทำโดยผู้รับจ้างตามข้อ 2.1 หากงานออกแบบดังกล่าวไม่ถูกต้องหรือไม่เหมาะสม ผู้รับจ้างจะต้องทำการแก้ไขให้ถูกต้องเหมาะสม ในกรณีที่ผลของการตรวจสอบปรากฏว่าแบบดังกล่าวไม่ถูกต้องตามหลักวิชาการ ผู้รับจ้างจะต้องเป็นผู้รับผิดชอบค่าใช้จ่ายในการจ้างที่ปรึกษาดังกล่าวให้กับผู้ว่าจ้างทั้งหมด

2.3 งานออกแบบโดยผู้รับจ้างตามข้อ 2.1 จะต้องเป็นที่พอใจของผู้ว่าจ้างและเหมาะสมต่องานก่อสร้างตามสัญญาและต่อโครงการในทุกด้านและทุกแง่มุม รวมทั้งผู้รับจ้างมีหน้าที่ตรวจสอบความถูกต้องของงานออกแบบ และรับผิดชอบในความถูกต้องเหมาะสม ความสามารถในการใช้งานได้จริงของงานออกแบบ

**3. การดำเนินงานก่อสร้างตามสัญญา**

3.1 ผู้รับจ้างต้องรับผิดชอบแต่เพียงผู้เดียวในการดูแลจัดการเกี่ยวกับแบบแผน วิธีการ เทคโนโลยี และขั้นตอนในการดำเนินงานก่อสร้างตามสัญญา และต้องควบคุมให้งานก่อสร้างตามสัญญาแล้วเสร็จและเป็นไปตามรายละเอียดและเงื่อนไขของสัญญาโดยครบถ้วนสมบูรณ์

3.2 ผู้รับจ้างจะต้องดำเนินงานก่อสร้างตามสัญญา งานออกแบบและงานด้านวิศวกร (ถ้ามี) รวมถึงการจัดหาวัสดุอุปกรณ์ และการดำเนินการอย่างใดๆ ที่เกี่ยวกับงานก่อสร้างตามสัญญาตามหลักมาตรฐานที่เป็นที่ยอมรับในวงการก่อสร้าง และตามทางปฏิบัติที่ถูกต้องเหมาะสม อีกทั้งต้องเป็นไปตามที่กฎหมายกำหนด ทั้งนี้ เพื่อให้งานก่อสร้างตามสัญญามีลักษณะดังต่อไปนี้

(1) ถูกต้องสอดคล้องและไม่ขัดต่อกฎหมายที่เกี่ยวข้องทั้งหมด

(2) สำเร็จลุล่วงโดยปลอดภัยและเป็นไปตามวัตถุประสงค์ของสัญญา

(3) ปราศจากข้อบกพร่อง

(4) แล้วเสร็จตามกำหนดระยะเวลาตามสัญญา

**4. คำสั่งของผู้ว่าจ้าง**

4.1 คำสั่งของผู้ว่าจ้าง จะต้องทำเป็นลายลักษณ์อักษรเท่านั้น เว้นแต่จะได้ระบุไว้เป็นอย่างอื่นในสัญญานี้

4.2 ผู้รับจ้างจะต้องปฏิบัติตามคำสั่งของผู้ว่าจ้างโดยเคร่งครัดภายในเวลาที่ผู้ว่าจ้างกำหนดหากผู้รับจ้างไม่ยอมปฏิบัติหรือไม่สามารถปฏิบัติตามคำสั่งของผู้ว่าจ้าง ผู้ว่าจ้างอาจไม่รับรองเอกสารการเบิกเงินค่าจ้างเหมาก่อสร้างสำหรับเดือนหนึ่งเดือนใดหรือหลายเดือนก็ได้หรืออาจจ้างให้บุคคลอื่นทำงานใด ๆ ที่จำเป็นเพื่อให้คำสั่งนั้นบรรลุผล โดยทั้งนี้ ค่าใช้จ่ายที่เกิดขึ้นทั้งหมดอันเกี่ยวด้วยการจ้างงานดังกล่าวผู้รับจ้างต้องรับผิดชอบชดใช้ให้แก่ผู้ว่าจ้างจนครบถ้วน

4.3 ผู้ว่าจ้างมีสิทธิสั่งให้ผู้รับจ้างทำการทดสอบวัสดุ หรือสิ่งของที่ใช้ในการก่อสร้างตามสัญญานี้ โดยค่าใช้จ่ายในการทดสอบนั้น ผู้ว่าจ้างจะเป็นผู้รับผิดชอบ โดยถือเป็นอีกส่วนหนึ่งจากจำนวนเงินตามสัญญา ทั้งนี้เว้นแต่การทดสอบที่อยู่ภายใต้ความรับผิดชอบของผู้รับจ้างตามสัญญา หรือตามหลักปฏิบัติทั่วไปในการก่อสร้าง หรือกรณีที่ผลของการทดสอบวัสดุหรือสิ่งของแสดงว่าวัสดุหรือสิ่งของนั้นๆ มิได้มีคุณสมบัติถูกต้องตามสัญญา ในกรณีเช่นนี้ผู้รับจ้างจะต้องเป็นผู้รับผิดชอบค่าใช้จ่ายทั้งหมด รวมถึงจะต้องจัดหาวัสดุหรือสิ่งของที่ได้มาตรฐานตามสัญญามาเปลี่ยนให้ถูกต้องและครบถ้วนโดยค่าใช้จ่ายของผู้รับจ้างเองทั้งหมด กรณีเช่นว่านี้ย่อมไม่มีผลทำให้ผู้รับจ้างมีสิทธิในการขอขยายเวลาการก่อสร้างออกไปแต่ประการใด

1. **แบบและรายการก่อสร้าง**

5.1 ผู้รับจ้างต้องเก็บรักษาสำเนาแบบก่อสร้าง และรายการประกอบแบบก่อสร้างไว้ ณ สถานที่ก่อสร้างจำนวนอย่างละ 1 ชุด เพื่อให้ผู้ว่าจ้างตรวจดูได้ตลอดเวลาที่สมควร

5.2 ผู้รับจ้างต้องทำแบบก่อสร้างตามสภาพของการก่อสร้างจริง (As Built Drawing) ขนาด A3 คู่มือการใช้งานและบำรุงรักษารวมทั้งใบรับประกันของงานที่ได้ทำไปแล้ว และคอมพิวเตอร์ไฟล์ (Diskette or CD-Rom) จำนวนอย่างละ 4 ชุด ส่งมอบให้กับผู้ว่าจ้างภายใน 1 เดือนนับจากวันที่งานตามสัญญาแล้วเสร็จ ด้วยค่าใช้จ่ายของผู้รับจ้าง

**6. วัสดุ สิ่งของและฝีมือการทำงาน**

6.1 ผู้รับจ้างตกลงและรับรองว่า วัสดุและสิ่งของต่างๆ ที่ใช้ในการก่อสร้างงานก่อสร้างตามสัญญานี้เป็นวัสดุหรือสิ่งของที่ใหม่ มีคุณภาพดีได้มาตรฐาน และถูกต้องตรงตามที่กำหนดไว้ในรายการก่อสร้าง ในกรณีที่วัสดุหรือสิ่งของที่กำหนดไว้ไม่สามารถหาซื้อได้หรือไม่สามารถผลิตได้ทันกำหนดเวลาในการก่อสร้าง ผู้รับจ้างจะต้องขออนุมัติเป็นลายลักษณ์อักษรจากผู้ว่าจ้างเพื่อขอใช้วัสดุหรือสิ่งของอื่นแทนได้ ในกรณีเช่นนี้วัสดุหรือสิ่งของอื่นนั้นจะต้องสามารถใช้งานได้และมีคุณภาพอย่างน้อยต้องดีกว่าหรือเท่ากับวัสดุหรือสิ่งของที่กำหนดไว้ และผู้รับจ้างจะใช้วัสดุหรือสิ่งของนั้นแทนได้ต่อเมื่อได้รับอนุมัติให้ใช้จากผู้ว่าจ้างเป็นหนังสือเท่านั้น หากปรากฏว่าผู้รับจ้างนำวัสดุหรือสิ่งของอื่นที่แตกต่างไปจากที่กำหนด โดยไม่ได้รับอนุมัติจากผู้ว่าจ้างเข้ามายังสถานที่ก่อสร้าง หรือนำมาใช้ในการก่อสร้าง ผู้ว่าจ้างมีสิทธิสั่งให้ผู้รับจ้างขนย้ายวัสดุหรือสิ่งของเหล่านั้นออกไปจากสถานที่ก่อสร้างได้ทันที หรือสั่งให้รื้อถอนงานก่อสร้างที่ได้ทำไปแล้ว โดยใช้วัสดุหรือสิ่งของอื่นๆ แล้วแต่กรณี โดยผู้รับจ้างต้องเสียค่าใช้จ่ายเองทั้งหมดและต้องรับผิดชอบต่อผู้ว่าจ้างต่อความเสียหายที่เกิดหรืออาจเกิดขึ้นจากการกระทำดังกล่าวของผู้รับจ้างทั้งหมด

6.2 บุคลากรของผู้รับจ้างที่ใช้ในการก่อสร้างงานก่อสร้างตามสัญญานี้ทั้งหมด ซึ่งรวมตลอดถึงคนงานก่อสร้าง จะต้องเป็นบุคลากรที่มีความรู้ความสามารถและมีประสบการณ์ที่ดีในงานที่ผู้รับจ้างมอบหมายให้ทำ และเป็นที่มั่นใจได้ว่าจะสามารถดำเนินงานก่อสร้างตามสัญญาได้อย่างมีประสิทธิภาพ ผู้ว่าจ้างมีสิทธิสั่งให้ผู้รับจ้างเปลี่ยนบุคลากรคนหนึ่งคนใดของผู้รับจ้างที่ทำงานตามสัญญานี้ได้ เพราะเหตุอันเกี่ยวกับความสามารถในการทำงาน การเชื่อฟังคำสั่ง หรือเพราะเหตุอื่นที่เห็นสมควร ทั้งนี้ ผู้รับจ้างต้องปฏิบัติตามคำสั่งดังกล่าวภายใน 7 วัน นับแต่วันที่ได้รับคำสั่งนั้น

6.3 บุคลากรทั้งหมดของผู้รับจ้างที่เกี่ยวข้องกับการก่อสร้างตามสัญญาจะต้องเป็นผู้ที่มีใบอนุญาต หรือใบรับรองตามกฎหมายที่จำเป็นในการดำเนินงานตามหน้าที่ของตน

**7. ผู้แทนของผู้รับจ้าง**

7.1 ผู้รับจ้างต้องแต่งตั้งผู้แทนของผู้รับจ้างจำนวน 1 คน (ถือเป็นตัวแทนของผู้รับจ้าง) ให้ทำงานประจำ ณ สถานที่ก่อสร้าง เพื่อประสานงานกับผู้ว่าจ้าง โดยแจ้งผู้ได้รับการแต่งตั้งให้ผู้ว่าจ้างทราบเป็นลายลักษณ์อักษรก่อนเริ่มก่อสร้างงานก่อสร้างตามสัญญา เอกสารหรือคำสั่งใดๆ ที่ผู้ว่าจ้างได้ส่งให้ หรือสั่งผู้แทนของผู้รับจ้าง ให้ถือว่าได้ส่งให้หรือสั่งผู้รับจ้างโดยชอบแล้ว

7.2 ผู้รับจ้างต้องจัดให้มี วิศวกร และ/หรือ สถาปนิกให้เป็นผู้รับผิดชอบรวมถึงการลงชื่อเป็น ผู้ควบคุมงานตามข้อกำหนดของกฎหมาย ดูแล และประสานงานที่มีลักษณะพิเศษในแต่ละสาขา อย่างน้อยสาขาละ 1 คน อยู่ปฏิบัติหน้าที่ ณ สถานที่ก่อสร้างตลอดเวลาที่งานที่มีลักษณะพิเศษของสาขานั้นๆ กำลังอยู่ในระหว่างการก่อสร้าง

**8. การอนุญาตให้เข้าครอบครองสถานที่ก่อสร้าง และการตรวจสอบ**

8.1 ภายหลังวันเริ่มต้นและตลอดระยะเวลาของสัญญา ผู้ว่าจ้างอนุญาตให้ผู้รับจ้างเข้าไปยังและครอบครองสถานที่ก่อสร้างเฉพาะเพื่อประโยชน์ในการดำเนินงานก่อสร้างตามสัญญา โดยผู้ว่าจ้างขอสงวนสิทธิที่จะจ้างผู้รับจ้างรายอื่นจำนวนรายเดียวหรือหลายรายเพื่อดำเนินการก่อสร้างในส่วนอื่นๆ ของโครงการ โดยผู้รับจ้างจะต้องให้ความสะดวกแก่ผู้รับจ้างรายอื่นๆ ในการเข้าไปยังสถานที่ก่อสร้างเพื่อดำเนินงานในส่วนนั้นๆ

* 1. ในเวลาใด ๆ อันสมควร ผู้ว่าจ้างหรือผู้แทนมีสิทธิเข้าไปในสถานที่ก่อสร้าง สถานที่ทำงาน หรือสถานที่อื่นๆ ของผู้รับจ้างที่เป็นสถานที่ที่เกี่ยวกับงานตามสัญญาได้ และในกรณีที่มีการเตรียมงานตามสัญญาในโรงงานหรือสถานที่อื่นๆ ของผู้รับเหมาช่วง ผู้ผลิต หรือผู้จำหน่าย ผู้รับจ้างต้องจัดให้บุคคลเหล่านั้นยินยอมให้ผู้ว่าจ้างหรือผู้แทนมีสิทธิที่จะเข้าไปในสถานที่ทำงาน โรงงาน หรือสถานที่อื่นๆ ที่เตรียมงานตามสัญญาของบุคคลเหล่านั้น เพื่อตรวจดูความถูกต้องเรียบร้อยของงานที่เตรียมนั้น

**9. การเพิ่ม-ลดงานก่อสร้างตามสัญญา**

9.1 ผู้ว่าจ้างอาจมีคำสั่งให้ผู้รับจ้างเพิ่มหรือลดงานก่อสร้างตามสัญญานี้ได้ (ต่อไปในสัญญานี้เรียกว่า "คำสั่งเพิ่มลดงาน") และผู้รับจ้างตกลงที่จะปฏิบัติตามคำสั่งเพิ่มลดงานโดยไม่มีข้อโต้แย้งใดๆ

9.2 ในกรณี ที่มีเปลี่ยนแปลงหรือแก้ไขแบบก่อสร้างและ/หรือรายละเอียดประกอบแบบ จะทำให้มีการเปลี่ยนแปลงของปริมาณงาน และ/หรือจำนวนเงินมูลค่างานตามสัญญา และ/หรือกำหนดเวลาก่อสร้าง ผู้รับจ้างจะต้องแจ้งเป็นหนังสือให้ผู้ว่าจ้างและเจ้าหน้าที่ของผู้ว่าจ้างทราบ โดยกำหนดมูลค่างานและระยะเวลาที่จะมีการเปลี่ยนแปลงก่อนทุกครั้ง การเพิ่ม-ลดงานก่อสร้าง โดยผู้ว่าจ้างไม่ว่าจะด้วยกรณีใดๆ ให้ใช้แนวทางการวัดปริมาณงานก่อสร้างตามมาตรฐาน ว.ส.ท. ด้วยวิธีการวัดเนื้องานก่อสร้างเปรียบเทียบระหว่างแบบก่อสร้างและ/หรือรายละเอียดประกอบแบบที่ใช้แนบสัญญาฉบับนี้ และแบบก่อสร้างที่อนุมัติจากคำสั่งแก้ไขแบบก่อสร้างและ/หรือรายละเอียดประกอบแบบ เฉพาะบริเวณหรือส่วนที่มีการเปลี่ยนแปลงแก้ไข และสรุปเป็นปริมาณงานเพิ่ม-ลด ส่วนการตกลงราคาให้เป็นไปตามหลักเกณฑ์ในข้อ 9.3

9.3 เว้นแต่จะได้กำหนดไว้เป็นอย่างอื่นผู้ว่าจ้างจะทำคำสั่งเพิ่มลดงานเป็นลายลักษณ์อักษรเท่านั้น และให้กำหนดมูลค่าของงานที่เพิ่มลดนั้นตามหลักเกณฑ์ ดังต่อไปนี้

(1) ถ้างานที่เพิ่มมีลักษณะเป็นอย่างเดียวกันกับงานที่ระบุไว้ในบัญชีแสดงปริมาณวัสดุและราคาต่อหน่วย (Bills of Quantities) ก็ให้ใช้ราคาตามที่ระบุไว้ในบัญชีแสดงปริมาณวัสดุและราคาต่อหน่วยในการ คำนวณมูลค่าของงานที่เพิ่มนั้น

(2) ถ้างานที่เพิ่ม มีลักษณะแตกต่างไปจากงานที่ระบุไว้ในบัญชีแสดงปริมาณวัสดุและราคาต่อหน่วย ก็ให้ใช้ราคาท้องตลาดเป็นเกณฑ์ในการคำนวณมูลค่าของงานที่เพิ่มนั้น หรือให้มูลค่าของงานที่เพิ่มนั้นเป็นไปตามที่ผู้ว่าจ้างและผู้รับจ้างตกลงกัน ถ้าหากไม่สามารถตกลงกันได้ให้ผู้ว่าจ้างกำหนดราคาที่เป็นธรรม

(3) ในกรณีของการลดงานให้คำนวณมูลค่าของงานที่ลดตามราคาที่ได้ระบุไว้ในบัญชีแสดงปริมาณวัสดุและราคาต่อหน่วย

(4) ในกรณีงานเพิ่ม-ลด ผู้รับจ้างสามารถคิดค่าดำเนินการ และกำไรในอัตราร้อยละตามที่กำหนดในสัญญาของมูลค่างานตามสัญญา โดยรวมภาษีมูลค่าเพิ่ม แต่ไม่สามารถคิดค่าเตรียมการเบื้องต้น (Preliminaries) ได้ในกรณีที่มีงานเพิ่ม-ลดเกิดขึ้น

9.4 เมื่อได้กำหนดมูลค่าของงานที่เพิ่มหรือลดแล้ว ให้นำมูลค่าของงานเพิ่มหรือลดที่ได้กำหนดนี้ไป เพิ่มหรือลดค่าจ้างเหมาก่อสร้างแล้วแต่กรณี

**10. วัสดุและสิ่งของที่อยู่ในสถานที่ก่อสร้าง**

10.1 ผู้รับจ้างจะต้องไม่ขนย้ายวัสดุ สิ่งของ และอุปกรณ์การก่อสร้างทั้งหมดที่นำมาไว้ในบริเวณสถานที่ก่อสร้างเพื่อก่อสร้างงานก่อสร้างตามสัญญาออกไปจากสถานที่ก่อสร้าง นอกจากจะได้รับอนุญาตเป็นลายลักษณ์อักษรจากผู้ว่าจ้างก่อน

10.2 ในกรณีเกิดความสูญหายหรือเสียหายใดๆ ขึ้นแก่ทรัพย์สินดังกล่าวตามข้อ 10.1 ไม่ว่าจะเป็นเพราะเหตุสุดวิสัยหรือไม่ก็ตาม ผู้รับจ้างต้องเป็นผู้รับผิดชอบในความเสียหายเหล่านั้นทั้งหมด รวมถึงต้องจัดหามาใหม่หรือแก้ไขให้คืนดีด้วยค่าใช้จ่ายของผู้รับจ้างเอง และภายหลังจากที่งานก่อสร้างตามสัญญาแล้วเสร็จ ผู้รับจ้างมีสิทธิที่จะนำเอาทรัพย์สินที่เหลืออยู่เหล่านั้นออกจากสถานที่ก่อสร้างได้ แต่ถ้าผู้รับจ้างประพฤติผิดสัญญานี้ข้อหนึ่งข้อใด ผู้ว่าจ้างมีสิทธิยึดหน่วงทรัพย์สินดังกล่าวของผู้รับจ้างที่อยู่ในสถานที่ก่อสร้างได้ทั้งหมด จนกว่าผู้ว่าจ้างจะได้รับการชดใช้ค่าเสียหายจนครบถ้วน ทั้งนี้โดยไม่กระทบกระเทือนต่อสิทธิประการอื่นๆ ของผู้ว่าจ้างอันพึงมีตามกฎหมายและตามสัญญานี้แต่ประการใด

**11. มาตรการรักษาความปลอดภัย**

11.1 ผู้รับจ้างจะต้องปฏิบัติตามข้อกำหนดเกี่ยวกับมาตรการรักษาความปลอดภัยที่ระบุไว้ในสัญญานี้ และตามที่ผู้ว่าจ้าง จะได้กำหนดไว้ต่อไปเพื่อเป็นมาตรการรักษาความปลอดภัยโดยเคร่งครัด

11.2 ผู้รับจ้างต้องจัดให้มีมาตรการรักษาความปลอดภัยที่จำเป็น รวมถึงการจัดให้มียามรักษาความปลอดภัยทั้งกลางวันและกลางคืน เพื่อป้องกันการโจรกรรมวัสดุ เครื่องมือการก่อสร้าง หรือทรัพย์สินใดๆที่อยู่ในสถานที่ก่อสร้าง จัดให้มีอุปกรณ์ดับเพลิงเพื่อป้องกันเพลิงไหม้ จัดให้มีรั้ว ป้ายป้องกันอันตราย และมาตรการอื่นๆ ที่จำเป็นเพื่อรักษาความปลอดภัยของสถานที่ก่อสร้าง บุคคลและทรัพย์สินที่อยู่ในสถานที่ก่อสร้าง งานก่อสร้างตามสัญญา และสิ่งอำนวยความสะดวกทั้งหลายที่อยู่ในสถานที่ก่อสร้าง

11.3 ผู้รับจ้างต้องดูแลและจัดการสถานที่ก่อสร้างให้อยู่ในสภาพที่เรียบร้อย และจัดสร้างสิ่งจำเป็นเพื่อป้องกันอุบัติเหตุในการดำเนินงานก่อสร้างตามสัญญา และเพื่อป้องกันไม่ให้ประชาชนที่สัญจรไปมาโดยรอบบริเวณการปฏิบัติงานก่อสร้างตามสัญญาได้รับอันตราย

**12. ความสะอาดเรียบร้อย สุขอนามัย สิ่งแวดล้อมและสาธารณะ**

12.1 ผู้รับจ้างมีหน้าที่ปฏิบัติตามกฎหมายใดๆ ที่เกี่ยวกับความสะอาดเรียบร้อย สุขอนามัย สิ่งแวดล้อม และสาธารณะ เพื่อรักษาความสะอาดเรียบร้อยและป้องกันอันตรายต่อสุขอนามัย สิ่งแวดล้อมและสาธารณะทั้งภายในและภายนอกสถานที่ก่อสร้างอย่างเข้มงวด รวมถึงต้องดำเนินการเพื่อไม่ให้เกิดผลกระทบต่อสิ่งแวดล้อม บุคคลและทรัพย์สิน จำกัดการก่อความรำคาญต่อส่วนรวมอันเกี่ยวเนื่องจากการดำเนินงานก่อสร้างตามสัญญา

ผู้รับจ้างรับทราบว่า โครงการก่อสร้างของผู้ว่าจ้างนั้นเป็นโครงการก่อสร้างที่ตั้งอยู่ในพื้นที่ที่เป็นแหล่งชุมชน และตั้งอยู่ใจกลางเมือง ดังนั้นผู้รับจ้างตกลงที่จะใช้ความระมัดระวังอย่างสูงสุดในการดูแลรักษาความสะอาดเรียบร้อย สุขอนามัย สิ่งแวดล้อม และสาธารณะด้วยค่าใช้จ่ายของผู้รับจ้างเอง

12.2 ผู้รับจ้างต้องดำเนินการด้วยค่าใช้จ่ายของผู้รับจ้างดังต่อไปนี้

(1) ดูแล เก็บกวาดและรักษาความสะอาดสถานที่ก่อสร้างอย่างสม่ำเสมอ ไม่ให้รกสกปรกในระหว่างการก่อสร้าง

(2) ต้องจัดให้มีการป้องกันความเสียหายและความสกปรกที่อาจเกิดแก่ท้องถนน ลำคลอง หรือสถานที่สาธารณะอื่นๆ อันเนื่องมาจากการขนส่งวัสดุอุปกรณ์เพื่องานก่อสร้างตามสัญญา

(3) ต้องจัดการไม่ให้การดำเนินงานก่อสร้างตามสัญญาก่อให้เกิดการรบกวนความสะดวกของสาธารณะ การใช้ทางสาธารณะของประชาชน รวมถึงการจราจรในเส้นทางไปยังสถานที่ก่อสร้างและการจราจรบริเวณสถานที่ก่อสร้าง

(4) จัดให้มีอุปกรณ์ และเครื่องมือตามที่กฎหมายหน่วยงานใด ๆ หรือเจ้าหน้าที่ที่เกี่ยวข้องกำหนดเกี่ยวกับการดูแลรักษาสิ่งแวดล้อม การควบคุมและการป้องกันเสียง ฝุ่นควันหรือผลกระทบอื่นใดอันเกิดจากการดำเนินงานก่อสร้างตามสัญญา

**13. การประกันภัย**

ผู้................................จะจัดทำประกันภัยความเสียหายของงานก่อสร้างตามสัญญา และประกันภัยสำหรับบุคคลที่สาม ประเภท Contractor’s All Risks โดยมีเงินทุนประกันภัยและมีเงื่อนไขในการคุ้มครองหรือเงื่อนไขอื่นๆ ตามที่ผู้ว่าจ้างเห็นชอบโดยมีระยะเวลาประกันภัยตลอดอายุสัญญานี้ หรือจนกว่างานตามสัญญานี้จะแล้วเสร็จครบถ้วนเรียบร้อย หากเกิดความเสียหายใดๆ ขึ้น ผู้รับจ้างต้องเป็นผู้รับผิดชอบค่าเสียหายส่วนแรก (First Deductibles) ตามที่ระบุไว้ในกรมธรรม์ประกันภัยและค่าเสียหายอื่นๆ ทั้งหมดที่กรมธรรม์ประกันภัยไม่คุ้มครอง

**14. การวางสิ่งของที่มีน้ำหนักเกินกว่าน้ำหนักที่กำหนด**

ห้ามไม่ให้ผู้รับจ้างวางสิ่งใดๆ ที่มีน้ำหนักเกินกว่าน้ำหนักที่กำหนดโดยผู้ว่าจ้าง ณ ที่ใดๆ ที่เป็นส่วนหนึ่งของงานก่อสร้างตามสัญญาโดยไม่ได้รับอนุมัติเป็นหนังสือจากผู้ว่าจ้างก่อน ในกรณีที่ผู้ว่าจ้างอนุมัติ ผู้รับจ้างจะต้องแต่งเติมให้โครงสร้างมีความแข็งแรงเพื่อสามารถรองรับน้ำหนักที่เกินได้โดยค่าใช้จ่ายของผู้รับจ้างเอง เพื่อให้เป็นที่พอใจแก่ผู้ว่าจ้าง หากมีความเสียหายใดๆ อันเกิดจากการวางสิ่งของเกินน้ำหนักดังกล่าว ผู้รับจ้างต้องเป็นผู้รับผิดชอบทั้งสิ้น

**15. ทรัพย์สินของผู้อื่น**

ผู้รับจ้างจะต้องดำเนินงานก่อสร้างตามสัญญา โดยไม่ก่อให้เกิดความรำคาญหรือรบกวนโดยไม่จำเป็นต่อบุคคลที่สามและทรัพย์สินของบุคคลที่สาม และจะต้องจำกัดการดำเนินงานก่อสร้างตามสัญญาอยู่ภายในบริเวณสถานที่ก่อสร้าง โดยไม่รุกล้ำหรือรบกวนการครอบครองทรัพย์สินของผู้อื่นที่อยู่รอบบริเวณสถานที่ก่อสร้าง

**16. สาธารณูปโภค**

16.1 ผู้รับจ้างจะต้องทำการสำรวจและระบุรายการสาธารณูปโภคทั้งหลายที่อยู่ในหรือรอบบริเวณสถานที่ก่อสร้างซึ่งอาจถูกกระทบจากการดำเนินงานก่อสร้างตามสัญญา โดยผู้รับจ้างจะต้องดูแลรักษาและป้องกันไม่ให้สาธารณูปโภคดังกล่าวถูกรบกวนหรือเสียหาย

16.2 ผู้รับจ้างต้องแจ้งให้ผู้ว่าจ้างทราบเป็นหนังสือโดยทันทีหากเกิดความเสียหายต่อสาธารณูปโภคที่อยู่ในหรือรอบบริเวณสถานที่ก่อสร้างหรือที่อยู่บนทรัพย์สินของบุคคลอื่น

**17. การแล้วเสร็จของงานและความรับผิดต่อความชำรุดบกพร่อง**

17.1 เมื่อผู้รับจ้างได้ทำงานแล้วเสร็จตามสัญญาพร้อมทั้งปรับระดับพื้นที่ก่อสร้างให้เรียบร้อย แล้วจะต้องแจ้งเป็นลายลักษณ์อักษรต่อผู้ว่าจ้างในทันทีเพื่อเข้าตรวจสอบงานก่อสร้างตามสัญญา

17.2 ผู้ว่าจ้างจะตรวจงานตามสัญญาทั้งหมดของผู้รับจ้างให้แล้วเสร็จภายในกำหนด 7 วันนับจากวันที่ได้รับหนังสือแจ้งจากผู้รับจ้าง หากปรากฏว่างานตามสัญญาเสร็จเรียบร้อยสมบูรณ์ตามเงื่อนไขที่กำหนดไว้ด้านล่าง ผู้ว่าจ้างจะออกหนังสือรับรองการก่อสร้างแล้วเสร็จเพื่อใช้งาน (Certificate of Practical Completion) ให้แก่ผู้รับจ้างภายใน 7 วันนับจากวันที่ครบกำหนดตรวจงานดังกล่าว และให้ถือว่าผู้รับจ้างได้ทำการก่อสร้างงานตามสัญญาแล้วเสร็จ (ต่อไปในสัญญานี้เรียกว่า “กำหนดเวลาแล้วเสร็จเพื่อใช้งาน”)

“การแล้วเสร็จเพื่อใช้งาน” (Practical Completion) หมายถึง :

1) การเสร็จงานตามขอบเขตในสัญญาทั้งหมด ซึ่งไม่รวมงานที่ยังไม่แล้วเสร็จที่ไม่ใช่ส่วนสำคัญ (Minor Outstanding Work) หรืองานที่ไม่เรียบร้อยตามแบบก่อสร้าง (Defects) ที่กำหนดหรือยอมรับโดยผู้ว่าจ้าง ทั้งนี้พื้นที่หรืองานจะต้องพร้อมสำหรับการใช้งานหรือดำเนินการต่อในขั้นตอนต่อไปได้อย่างสมบูรณ์ตามวัตถุประสงค์ของผู้ว่าจ้าง

2) การเสร็จสิ้นการทดสอบการใช้งานต่างๆ ของงานตามขอบเขตของการว่าจ้าง จนได้ผลตามความต้องการในแบบและรายการประกอบแบบ

3) หลังจากได้รับแบบก่อสร้างจริง (As-Built Drawing) คู่มือการใช้งานและบำรุงรักษาและใบรับประกันรวมทั้งคอมพิวเตอร์ไฟล์ ของงานตามขอบเขตของการว่าจ้าง

17.3 งานตามสัญญาที่ยังไม่แล้วเสร็จที่ไม่ใช่ส่วนสำคัญ (Minor Outstanding Work) หรือไม่เรียบร้อยตามแบบก่อสร้าง (Defects) ที่กำหนดในข้อ 17.2 (1) ผู้รับจ้างจะต้องจัดทำบัญชีรายการงานดังกล่าว (Minor Outstanding and Defects Work List) ส่งให้แก่ผู้ว่าจ้างโดยใช้รูปแบบฟอร์มในการจัดทำตามที่ผู้ว่าจ้างกำหนด เพื่อดำเนินการหรือซ่อมแซมให้แล้วเสร็จภายใน ....... วัน หลังจากได้รับบัญชีนั้น และแจ้งให้ผู้ว่าจ้างตรวจสอบเมื่อดำเนินการแล้วเสร็จ หากงานดังกล่าวเรียบร้อยสมบูรณ์แล้วผู้ว่าจ้างจะออกหนังสือรับรองการก่อสร้างแล้วเสร็จตามสัญญา (Certificate of Final Completion) ให้แก่ผู้รับจ้าง

“การก่อสร้างแล้วเสร็จตามสัญญา” (Final Completion) หมายถึง :

1. การเสร็จงานตามขอบเขตงานในสัญญาทั้งหมด รวมทั้งการแล้วเสร็จและซ่อมแซมแก้ไขงานในข้อ 17.3 ที่ยอมรับโดยผู้ว่าจ้าง
2. จัดทำสรุปบัญชีขั้นสุดท้าย “สรุปงานเปลี่ยนแปลงเพิ่ม-ลดทั้งหมด” (Final Account)

17.4 ผู้รับจ้างต้องจัดให้มีการประกันผลงานตามสัญญาโดยมีกำหนดเวลา 2 ปี (Maintenance Period) สำหรับงานทั้งหมด (ยกเว้นผลิตภัณฑ์ที่มีอายุการประกันมากกว่านี้) นับจากวันที่ได้รับหนังสือรับรองการก่อสร้างแล้วเสร็จตามสัญญา (Certificate of Final Completion) ให้แก่ผู้รับจ้าง (ต่อไปในสัญญานี้เรียกว่า “ระยะเวลาประกันผลงาน”)

17.5 ความชำรุดบกพร่องใดๆที่ปรากฏในระยะเวลาประกันผลงานผู้รับจ้างต้องเริ่มดำเนินการแก้ไขให้คืนดีด้วยค่าใช้จ่ายของผู้รับจ้างภายใน 7 วันนับจากวันที่ผู้ว่าจ้างได้แจ้งให้ผู้รับจ้างทราบเป็นลายลักษณ์อักษร หากผู้รับจ้างไม่ซ่อมแซมแก้ไขความชำรุดบกพร่องดังกล่าวภายในกำหนดหรือผู้รับจ้าง ไม่สามารถดำเนินการแก้ไขความชำรุดบกพร่องดังกล่าวให้กลับคืนดีได้ภายในเวลาอันสมควร ผู้ว่าจ้างมีสิทธิว่าจ้างบุคคลอื่น เพื่อดำเนินการแก้ไขความชำรุดบกพร่องดังกล่าว โดยผู้รับจ้างจะเป็นผู้รับผิดชอบ ค่าใช้จ่ายทั้งหมดที่เกิดขึ้น นอกจากนั้นแล้วผู้ว่าจ้างยังคงมีสิทธิ ริบเงินประกันผลงานจากหนังสือค้ำประกันผลงานได้ทั้งหมดโดยผู้รับจ้างไม่มีสิทธิโต้แย้งใดๆ

**18. การเสร็จงานเป็นส่วนๆ**

ในเวลาใดๆ ก่อนงานก่อสร้างตามสัญญาทั้งหมดแล้วเสร็จ ผู้ว่าจ้างอาจเข้าครอบครองและใช้ประโยชน์ในส่วนของงานบางส่วนที่ก่อสร้างแล้วเสร็จได้ ในกรณีนี้ผู้รับจ้างจะต้องแจ้งเป็นลายลักษณ์อักษรต่อผู้ว่าจ้างเพื่อเข้าตรวจสอบงานในส่วนนั้นๆ แต่ทั้งนี้จะต้องไม่เป็นการกระทบกระเทือนหรือรบกวนการปฏิบัติงานก่อสร้างตามสัญญาในส่วนอื่นๆ ของผู้รับจ้าง กรณีเช่นนี้ถือว่าระยะเวลาประกันผลงานส่วนของงานนั้นยังไม่เริ่มนับแต่อย่างใด

**19. ความเสียหายต่อบุคคลและทรัพย์สินของบุคคลภายนอกและผู้ว่าจ้าง**

19.1 หากเกิดความเสียหายใดๆ ขึ้นแก่ผู้ว่าจ้างก็ดี บริวารของผู้ว่าจ้างก็ดี บุคคลภายนอกก็ดี หรือเกิดความเดือดร้อนรำคาญต่อประชาชนโดยทั่วไป หรือผู้ที่อาศัยอยู่ในบริเวณใกล้เคียง ทั้งนี้ไม่ว่าจะเป็นความเสียหายทางร่างกาย ชีวิตหรือทรัพย์สินก็ตาม อันเนื่องมาจากการปฏิบัติงานก่อสร้างตามสัญญานี้ ไม่ว่าโดยตรงหรือโดยอ้อม ผู้รับจ้างจะเป็นผู้รับผิดชอบแต่เพียงผู้เดียวในทุกกรณี ทั้งนี้ ไม่ว่าความเสียหายเช่นว่านั้น ผู้ว่าจ้างหรือลูกจ้างของผู้ว่าจ้างจะมีส่วนรับผิดชอบอยู่ด้วยหรือไม่ก็ตาม

19.2 ผู้รับจ้างจะต้องป้องกันมิให้เกิดเสียงรบกวน หรือการรบกวนในลักษณะอื่นใดในขณะดำเนินการก่อสร้าง หากมีการร้องทุกข์อันเกี่ยวกับเสียงรบกวน หรือการรบกวนอื่นใด ผู้รับจ้างจะต้องรับผิดชอบแก้ไขและระงับความเดือดร้อนรำคาญนั้นโดยด่วนและด้วยค่าใช้จ่ายของผู้รับจ้างแต่เพียงผู้เดียว

19.3 ในกรณีที่ผู้รับจ้างมิได้กระทำการแก้ไขหรือซ่อมแซมความเสียหายใดๆ อันเกิดขึ้นแก่ผู้ว่าจ้าง บุคคลภายนอก หรือทรัพย์สินของผู้ว่าจ้าง หรือบุคคลภายนอกตาม 19.1 หรือกรณีที่ผู้รับจ้างมิได้ดำเนินการแก้ไขและระงับความเดือดร้อนรำคาญตาม 19.2 หรือกรณีที่ผู้รับจ้างได้ดำเนินการแก้ไขหรือซ่อมแซมความเสียหายหรือระงับความเดือดร้อนรำคาญแล้ว แต่ความเสียหายหรือความเดือดร้อนรำคาญยังคงมีอยู่ ผู้ว่าจ้างย่อมมีสิทธิแก้ไขหรือซ่อมแซมความเสียหายนั้น หรือจัดการเพื่อให้ความเดือดร้อนรำคาญหมดไปไม่ว่าโดยตนเอง หรือว่าจ้างผู้อื่น โดยผู้รับจ้างจะต้องรับผิดในค่าใช้จ่ายนั้นแต่เพียงผู้เดียว ทั้งนี้ผู้ว่าจ้างมีสิทธิหักเงินค่าใช้จ่ายดังกล่าวจากเงินค่าจ้างเหมาตามสัญญา หรือเงินอื่นใดที่ผู้ว่าจ้างจะต้องชำระให้แก่ผู้รับจ้างได้ทันที โดยมิพักต้องแจ้งให้ผู้รับจ้างทราบหรือต้องทวงถามผู้รับจ้างก่อน

**20. ระยะเวลาก่อสร้าง**

20.1 ผู้รับจ้างตกลงรับมอบสถานที่ก่อสร้างทั้งหมด หรือส่วนหนึ่งส่วนใดจากผู้ว่าจ้างตามสภาพที่เป็นอยู่ ในวันที่ผู้ว่าจ้างแจ้งให้ผู้รับจ้างรับมอบสถานที่ก่อสร้าง และให้ถือว่าวันที่ผู้ว่าจ้างส่งมอบสถานที่ก่อสร้าง แม้จะเพียงบางส่วนก็ตามเป็นวันเริ่มต้นทำการก่อสร้างงานตามสัญญา

20.2 ผู้รับจ้างตกลงทำการก่อสร้างงานก่อสร้างตามสัญญาให้แล้วเสร็จภายใน.......... (......) เดือน โดยเริ่มต้นทำการก่อสร้างตั้งแต่วันที่ ............................ และให้แล้วเสร็จภายในวันที่ ............................ เว้นแต่ ผู้ว่าจ้างจะได้มีหนังสือแจ้งขยายกำหนดเวลาแล้วเสร็จออกไปตามเงื่อนไขแห่งสัญญา และผู้รับจ้างจะต้องส่งแผนงานก่อสร้าง และแบบแสดงรายละเอียดการทำ Site Set Up Lay Out มาให้ผู้ว่าจ้างและตัวแทนผู้ว่าจ้าง เพื่อพิจารณาอนุมัติภายใน 7 (เจ็ด) วัน นับจากวันที่ได้รับหนังสือยืนยันการจ้างงาน (Letter of Intent)

20.3 ผู้รับจ้างและผู้ว่าจ้างได้กำหนดจุดตรวจสอบผลงานระหว่างกาล (Milestone) ขึ้น…......ด และกำหนดส่งมอบงานก่อสร้างแล้วเสร็จเพื่อใช้งาน (Practical Completion) “จุดสุดท้าย” /เทียบจากปริมาณงานที่ต้องดำเนินงานแล้วเสร็จ ดังนี้

20.3.1 จุดตรวจสอบผลงานระหว่างกาล (Milestone) จุดที่ 1 ; งาน............................ แล้วเสร็จ วันที่........................

20.3.2 จุดตรวจสอบผลงานระหว่างกาล (Milestone) จุดที่ 2 ; งาน............................ แล้วเสร็จ วันที่........................

20.3.3 จุดตรวจสอบผลงานระหว่างกาล (Milestone) จุดที่ 3 ; งาน............................ แล้วเสร็จ วันที่........................

20.3.4 จุดตรวจสอบผลงานระหว่างกาล (Milestone) จุดที่ 4 ; งาน............................ แล้วเสร็จ วันที่........................

20.3.5 จุดตรวจสอบผลงานระหว่างกาล (Milestone) จุดที่ 5 ; งาน............................ แล้วเสร็จ วันที่........................

20.3.6 ส่งมอบงานก่อสร้างแล้วเสร็จเพื่อใช้งาน (Practical Completion) “จุดสุดท้าย” วันที่......................................

20.4 ในระหว่างการก่อสร้าง ผู้รับจ้างจะหยุดทำการก่อสร้างหรือคงจำนวนบุคคลากรน้อยกว่าความจำเป็นของงานซึ่งวินิจฉัยโดยผู้ว่าจ้างติดต่อกันเกินกว่า 2 วันหรือรวมกันเกิน 8 วันภายใน 1 เดือนไม่ได้ นอกจากจะได้รับการอนุมัติจากผู้ว่าจ้างเป็นลายลักษณ์อักษร

**21 เวลาการทำงานและการเร่งงาน**

21.1 ผู้รับจ้างจะต้องจัดหาแรงงานในจำนวนที่เหมาะสม และให้มีชั่วโมงการทำงานที่เพียงพอและจำเป็น เพื่อให้งานก่อสร้างตามสัญญาสำเร็จลุล่วงตามระยะเวลาที่กำหนดไว้ ทั้งนี้ ผู้รับจ้างได้รับทราบถึงข้อกำหนดทางกฎหมายและข้อกำหนดที่ผู้ว่าจ้างอาจกำหนดขึ้นเกี่ยวกับการกำหนดชั่วโมงและระยะเวลาการทำงานและได้นำเอาข้อกำหนดเหล่านี้มาคำนึงในการพิจารณากำหนดวันสิ้นสุดการดำเนินงานแล้ว ดังนั้น ผู้รับจ้างไม่มีสิทธิขอขยายระยะเวลาการดำเนินงานก่อสร้างตามสัญญาโดยอาศัยเหตุเกี่ยวกับข้อจำกัดระยะเวลาและชั่วโมงการทำงานดังกล่าว

21.2 ในกรณีที่ผู้รับจ้างไม่สามารถดำเนินงานก่อสร้างตามสัญญาให้สำเร็จภายในแต่ละระยะเวลาที่กำหนด ด้วยเหตุผลที่ผู้รับจ้างไม่สามารถอ้างขอขยายระยะเวลาการดำเนินงานตามสัญญาได้ ผู้ว่าจ้างอาจสั่งให้ผู้รับจ้างเร่งดำเนินงานโดยเพิ่มชั่วโมงการทำงานหรือเพิ่มจำนวนแรงงาน เพื่อให้งานก่อสร้างตามสัญญามีความคืบหน้า โดยผู้รับจ้างจะเป็นผู้รับผิดชอบค่าใช้จ่ายทั้งหมดที่เกิดขึ้นดังกล่าว

**22. การทำการก่อสร้างไม่แล้วเสร็จตามกำหนด**

22.1 ถ้าผู้รับจ้างไม่ยอมรับมอบสถานที่ก่อสร้าง หรือไม่เริ่มทำการก่อสร้างเมื่อได้รับมอบสถานที่ก่อสร้างแล้ว หรือมีเหตุอื่นใดที่ทำให้ผู้ว่าจ้างมีเหตุผลอันสมควรเชื่อว่า ผู้รับจ้างจะไม่สามารถทำการก่อสร้างงานก่อสร้างตามสัญญาให้แล้วเสร็จภายในกำหนดเวลาแล้วเสร็จได้ หรือผู้รับจ้างประพฤติผิดสัญญาส่วนหนึ่งส่วนใดก็ดี ผู้ว่าจ้างมีสิทธิบอกเลิกสัญญานี้ได้ พร้อมทั้งเรียกร้องค่าเสียหายที่ผู้ว่าจ้างมีสิทธิตามสัญญานี้และตามกฎหมาย

22.2 ในกรณีที่ ผู้รับจ้างทำงานไม่แล้วเสร็จภายในวันที่ ............................ และผู้ว่าจ้างยินยอมให้ผู้รับจ้างทำการก่อสร้างต่อไปได้นั้น ไม่ให้ถือว่าผู้ว่าจ้างขยายกำหนดเวลาแล้วเสร็จให้แก่ผู้รับจ้าง ในกรณีนี้ผู้รับจ้างยังคงต้องรับผิดชำระค่าปรับและค่าเสียหายอื่นๆ ซึ่งผู้ว่าจ้างมีสิทธิทั้งตามสัญญานี้และตามกฎหมายให้แก่ผู้ว่าจ้าง

* 1. นอกจากสิทธิเรียกร้องค่าเสียหายอื่น ๆ ตามสัญญาและ/หรือตามกฎหมายแล้ว ผู้รับจ้างตกลงและยินยอมให้ผู้ว่าจ้างปรับในกรณีที่ผู้รับจ้างทำการก่อสร้างไม่แล้วเสร็จ ภายในวันที่ …................................... โดยคิดค่าปรับในอัตราร้อยละ ........ (....................) ต่อวัน ของมูลค่างานตามสัญญารวมภาษีมูลค่าเพิ่ม หรือวันละ ............................ บาท (............................) จนกว่างานจะแล้วเสร็จ แต่ค่าปรับสูงสุดไม่เกินร้อยละ 10 (สิบ) ของมูลค่างานตามสัญญาเป็นเงิน ............................ บาท (............................**)** ของมูลค่างานตามสัญญา หากผู้ว่าจ้างใช้สิทธิในการปรับครบร้อยละ 10 (สิบ) ของมูลค่างานตามสัญญา แล้วปรากฏว่าผู้รับจ้างยังดำเนินงานตามสัญญาไม่แล้วเสร็จ ผู้ว่าจ้างมีสิทธิบอกเลิกสัญญา และริบหลักประกันสัญญา และไม่ตัดสิทธิในการฟ้องเรียกร้องค่าเสียหายอื่นอีก (หากมี)

ในระหว่างก่อสร้างงานตามสัญญา หากงานไม่แล้วเสร็จตามจุดตรวจสอบผลงานระหว่างการก่อสร้างตามข้อ 20.3 ผู้รับจ้างยินยอมให้ปรับเป็นเงินดังนี้

* ก่อสร้างไม่แล้วเสร็จตามกำหนดจุดตรวจสอบผลงานระหว่างกาล (Milestone) จุดที่ ............................คิดค่าปรับในอัตราร้อยละ ........ (....................) ของมูลค่างานตามสัญญารวมภาษีมูลค่าเพิ่ม
* ก่อสร้างไม่แล้วเสร็จตามกำหนดเวลาก่อสร้างแล้วเสร็จเพื่อใช้งาน (Practical Completion)(จุดสุดท้าย) คิดค่าปรับในอัตราร้อยละ ........ (....................) ของมูลค่างานตามสัญญารวมภาษีมูลค่าเพิ่ม

โดยผู้ว่าจ้างจะคืนเงินค่าปรับตามจุดตรวจสอบผลงานดังกล่าวให้กับผู้รับจ้าง หากผู้รับจ้างสามารถเร่งรัดงานให้แล้วเสร็จทันกำหนดจุดตรวจสอบผลงานถัดไปเที่ยว 1 ช่วงเวลาเท่านั้น

22.4 ผู้รับจ้างตกลงว่าเงินค่าปรับที่ผู้รับจ้างต้องชำระให้แก่ผู้ว่าจ้างตามสัญญานี้ผู้ว่าจ้างมีสิทธิหักได้ทันทีจากเงินใดๆ ที่ผู้รับจ้างมีสิทธิได้รับจากผู้ว่าจ้างและหากไม่เพียงพอผู้รับจ้างจะต้องชำระให้แก่ผู้ว่าจ้างภายในเวลาที่ผู้ว่าจ้างกำหนด

22.5 ผู้รับจ้างจะรับผิดชดใช้ดอกเบี้ยเป็นอัตราร้อยละ 20 ต่อปีของค่าปรับและ/หรือค่าเสียหายโดยให้คำนวณตามระยะเวลานับจากวันที่ความรับผิดชอบของผู้รับจ้างได้เกิดขึ้นจนถึงวันที่ผู้ว่าจ้างได้รับชำระเงินค่าปรับ/ค่าเสียหายจากผู้รับจ้างจนเสร็จสิ้น

**23. การตัดขอบเขตงานก่อสร้างตามสัญญา**

23.1 ก่อนหรือในระหว่างที่ผู้รับจ้างดำเนินการก่อสร้างตามสัญญานี้ หากเกิดกรณีใดกรณีหนึ่งหรือหลายกรณีเช่นที่จะกล่าวต่อไปนี้ ผู้ว่าจ้างมีสิทธิบอกตัดงานก่อสร้างบางส่วนและ/หรือทั้งหมดที่เหลือให้ผู้รับจ้างรายอื่นทำแทนได้ทันที โดยบอกกล่าวเป็นลายลักษณ์อักษรและผู้ว่าจ้างมิได้บอกเลิกสัญญาทั้งหมด ผู้รับจ้างยินยอมชดใช้ค่าใช้จ่ายทั้งหมดของงานส่วนนั้นๆ โดยให้หักจากเงินค่าจ้างที่ยังคงค้างชำระอยู่กับผู้ว่าจ้าง

(1) ปฏิเสธหรือละเลยไม่จัดหาช่างฝีมือดีและจำนวนมากเพียงพอแก่ปริมาณงานมาดำเนินการก่อสร้างให้เป็นผลดีและก้าวหน้าแก่งานก่อสร้างนี้

(2) งานล่าช้าโดยไม่มีเหตุอันสมควร

(3) ไม่ปฏิบัติตามคำชี้ขาด คำสั่ง หรือคำแนะนำของสถาปนิก วิศวกรโครงสร้าง และวิศวกรระบบ หรือ ผู้แทนผู้ว่าจ้าง ซึ่งได้กระทำไปตามอำนาจหน้าที่เพื่อให้เกิดผลดีแก่งานก่อสร้าง

(4) เมื่อผู้ว่าจ้างเล็งเห็นว่า ผู้รับจ้างไม่สามารถทำงานเสร็จตามเวลาสมควร

(5) เมื่อผู้รับจ้างทำงานล่าช้ากว่าแผนงานหลักที่ได้จัดส่งให้กับผู้ว่าจ้างตามข้อ 30 คิดเป็นเปอร์เซ็นต์ตามมูลค่างานมากกว่า 20 % โดยไม่มีเหตุผลสมควร

(6) เมื่อผู้รับจ้างก่อสร้างงานได้ต่ำกว่ามาตราฐานที่กำหนดในแบบและรายการประกอบแบบก่อสร้างหรือตามมาตราฐานการก่อสร้างทั่วไป

23.2 ในกรณีที่ผู้ว่าจ้างใช้สิทธิ์ตัดงานก่อสร้างโดยมิได้บอกเลิกสัญญาทั้งหมด ผู้รับจ้างต้องรับผิดชอบให้ผู้ว่าจ้างดำเนินการดังต่อไปนี้

(1) ปรับผู้รับจ้างวันละ............................ บาท (............................) นับแต่วันที่ล่วงเลยกำหนดวันแล้วเสร็จตามสัญญาจนถึงวันที่งานแล้วเสร็จบริบูรณ์โดยผู้รับจ้างรายอื่น

(2) ไม่ตัดสิทธิ์เรียกค่าปรับจากการที่ผู้รับจ้างทำงานไม่แล้วเสร็จตามจุดตรวจสอบผลงานระหว่างกาล (Milestone) ข้อ 20.3 นับแต่วันที่ล่วงเลยกำหนดวันตรวจสอบผลงานระหว่างกาล (Milestone) จนถึงวันที่งานแล้วเสร็จ (ค่าปรับตามสัญญาข้อ 22.3)

(3) เรียกค่าเสียหายอื่นๆซึ่งผู้ว่าจ้างต้องสูญเสียประโยนช์ที่ไม่ได้ระบุในสัญญานี้ อันเกิดขึ้นจากการที่ผู้รับจ้างทำงานล่าช้า (ถ้ามี)

(4) เรียกค่าใช้จ่ายในการควบคุมงาน ในเมื่อผู้ว่าจ้างต้องจ้างผู้ควบคุมงานนั้นอีกต่อหนึ่ง นับแต่วันที่ล่วงเลยกำหนดวันแล้วเสร็จตามสัญญาจนถึงวันที่ผู้รับจ้างส่งมอบงาน

(5) ยินยอมให้เรียกเอาค่าจ้างที่เพิ่มขึ้นเพราะจ้างบุคคลอื่นหรือผู้รับจ้างราย ทำการนี้ต่อไปจนงานแล้วเสร็จบริบูรณ์

ในระหว่างที่มีการปรับนั้น ถ้าผู้ว่าจ้างเห็นว่าผู้รับจ้างไม่อาจปฏิบัติตามสัญญาต่อไปได้ ผู้ว่าจ้างมีสิทธิบอกเลิกสัญญาและใช้สิทธิตามสัญญาข้อ 39.3 นอกเหนือจากการปรับจนถึงวันบอกเลิกสัญญาด้วย

23.3 เมื่องานแล้วเสร็จเรียบร้อยและผู้ว่าจ้างได้รับมอบงานจากผู้รับจ้างหรือจากผู้รับจ้างคนใหม่ในกรณีผู้รับจ้างผิดสัญญา

และผู้ว่าจ้างใช้สิทธิตัดงานก่อสร้าง หากมีเหตุชำรุดเสียหายเกิดขึ้นแก่งานจ้างนี้ภายในระยะเวลาการประกันผลงาน ข้อ 17.4 ซึ่งเหตุเสียหายนั้นเกิดจากความบกพร่องของผู้รับจ้างหรือจากผู้รับจ้างคนใหม่ในกรณีผู้รับจ้างผิดสัญญาและผู้ว่าจ้างใช้สิทธิตัดงานก่อสร้าง จะเป็นโดยทำไว้ไม่เรียบร้อยหรือใช้สิ่งของที่ไม่ดีหรือทำไม่ถูกต้องตามหลักวิชาก็ตาม ผู้รับจ้างต้องรีบทำการแก้ไขให้เป็นที่เรียบร้อยภายในระยะเวลาที่ผู้ว่าจ้างจะกำหนด โดยไม่คิดเอาค่าสิ่งของแรงงานหรือค่าใช้จ่ายอื่นใดจากผู้ว่าจ้างอีก ถ้าผู้รับจ้างบิดพริ้วไม่แก้ไขซ่อมแซมภายในกำหนด 7 วัน (เจ็ดวัน) นับแต่วันที่ได้รับแจ้งเป็นหนังสือจากผู้ว่าจ้างโดยให้นับวันที่ได้รับแจ้งเป็นวันเริ่มต้นหรือแก้ไขซ่อมแซมไม่แล้วเสร็จเรียบร้อยภายในเวลาที่ผู้ว่าจ้างกำหนด ผู้ว่าจ้างมีสิทธิจ้างผู้อื่นให้ทำงานจ้างนั้นแทนผู้รับจ้างได้

ถ้างานที่จ้างเกิดชำรุดบกพร่องเสียภายขึ้นหลังจากระยะเวลาที่กำหนดข้างต้น ผู้รับจ้างยังต้องรับผิดตามบัญญัติไว้ในประมวลแพ่งและพาณิชย์ด้วย ในกรณีที่ผู้ว่าจ้างได้จ้างผู้อื่นทำงานจ้างแทนผู้รับจ้างโดยสิทธ์ตัดงานก่อสร้าง ผู้รับจ้างจ่ายเงินค่าจ้าง ค่าสิ่งของ ค่าคุมงาน และค่าใช้จ่ายอื่นใด (ถ้ามี) ตามจำนวนที่ผู้ว่าจ้างต้องเสียไปโดยสิ้นเชิง และผู้รับจ้างยังคงต้องรับผิดชอบตามสัญญาข้อ 19 เสมือนหนึ่งงานที่ทำนั้นเป็นงานจ้างของตน

**24. การระงับงานก่อสร้าง**

หากผู้ว่าจ้างพบว่างานก่อสร้างที่ผู้รับจ้างได้ทำไปไม่ถูกต้องตามสัญญาหรือวิธีการก่อสร้างหรือเพราะมีเหตุที่มีการแก้ไขแบบก่อสร้างหรือรายการก่อสร้างหรือเพราะเหตุอื่นที่ผู้ว่าจ้างเห็นสมควรผู้ว่าจ้างมีสิทธิสั่งให้ผู้รับจ้างระงับการก่อสร้างงานก่อสร้างตามสัญญาทั้งหมดหรือแต่บางส่วนไว้เป็นการชั่วคราวได้

**25. การขยายเวลาการก่อสร้าง**

25.1 ผู้รับจ้างอาจร้องขอเป็นหนังสือให้ผู้ว่าจ้างขยายกำหนดเวลาแล้วเสร็จออกไปได้ ในกรณีหนึ่งกรณีใด ดังต่อไปนี้

(1) กรณีมีเหตุสุดวิสัย

(2) กรณีมีคำสั่งเพิ่มงานก่อสร้างจากผู้ว่าจ้าง

(3) กรณีมีคำสั่งของผู้ว่าจ้าง ให้ทดสอบงานก่อสร้างวัสดุสิ่งของและอุปกรณ์ และผลของการทดสอบปรากฏว่างานก่อสร้าง วัสดุ สิ่งของ และอุปกรณ์ที่ทดสอบนั้นถูกต้องตามมาตรฐานที่สัญญากำหนดไว้

(4) กรณีมีคำสั่งของผู้ว่าจ้างให้หยุดการก่อสร้างไว้เป็นการชั่วคราวอันมิใช่เนื่องจากการกระทำผิดสัญญาของผู้รับจ้าง

25.2 การที่จะขยายกำหนดเวลาแล้วเสร็จออกไปได้ตามข้อ 25.1 ต้องเป็นกรณีที่มีผลโดยตรง (Critical Path) ทำให้กำหนดเวลาแล้วเสร็จต้องล่าช้าออกไป และให้ขยายเวลาได้เท่ากับระยะเวลาที่กำหนดแล้วเสร็จต้องล่าช้าออกไปนั้น โดยการพิจารณาของผู้ว่าจ้างถือเป็นอันสิ้นสุด

25.3 หากเกิดกรณีอย่างใดอย่างหนึ่งตามข้อ 24.1 ซึ่งทำให้ผู้รับจ้างมีสิทธิขยายกำหนดเวลาแล้วเสร็จได้ ผู้รับจ้างต้องร้องขอต่อผู้ว่าจ้างเป็นหนังสือภายใน 7 วันนับจากวันที่มีสิทธินั้น มิฉะนั้นให้ถือว่าผู้รับจ้างสละสิทธิในการขอขยายเวลาการก่อสร้างและต้องรับผิดในความเสียหาย และค่าปรับตามสัญญาอันเกิดจากการส่งมอบงานล่าช้า

25.4 เมื่อผู้ว่าจ้างอนุญาตให้ขยายกำหนดเวลาแล้วเสร็จออกไปได้ ผู้ว่าจ้างจะออกหนังสือขยายกำหนดเวลาแล้วเสร็จให้ผู้รับจ้างไว้เป็นหลักฐาน

25.5 การขยายกำหนดเวลาแล้วเสร็จออกไป ไม่ทำให้ผู้รับจ้างมีสิทธิเรียกร้องใด ๆ เพิ่มเติมจากผู้ว่าจ้าง เว้นแต่ในกรณีที่การขยายกำหนดเวลาเป็นเหตุอันเนื่องจากคำสั่งของผู้ว่าจ้างตามข้อ 25.1 (4) ข้างต้น ในกรณีดังกล่าวผู้ว่าจ้างจะจ่ายเงินชดเชยค่าใช้จ่ายที่ผู้รับจ้างต้องเสียไปจริงและที่เป็นผลโดยตรงจากคำสั่งของผู้ว่าจ้างดังกล่าว

**26. เงินล่วงหน้า**

26.1 ผู้ว่าจ้างตกลงชำระเงินค่าจ้างล่วงหน้าให้แก่ผู้รับจ้างในอัตราร้อยละ....... (......%) ของมูลค่างานตามสัญญา และผู้รับจ้างตกลงรับเงินล่วงหน้าตามสัญญานี้ เป็นเงินทั้งสิ้นจำนวน ................................. บาท (.................................) ซึ่งมูลค่าดังกล่าวได้รวมภาษีมูลค่าเพิ่มแล้ว

26.2 ผู้รับจ้างตกลงให้ผู้ว่าจ้างหักคืนเงินล่วงหน้าตามเงื่อนไขแห่งสัญญาข้อ 26.1 เป็นอัตราร้อยละ...... (......) ของจำนวนเงิน

ที่ผู้ว่าจ้างได้รับรองสำหรับเดือนนั้น จนครบมูลค่าของจำนวนเงินล่วงหน้าทั้งหมด

26.3 ผู้รับจ้างต้องนำหนังสือค้ำประกันของธนาคารพาณิชย์ในประเทศไทย ซึ่งมีมูลค่าเท่ากับจำนวนเงินล่วงหน้าตามเงื่อนไขแห่งสัญญาในข้อ 26.1 มอบให้แก่ผู้ว่าจ้างเพื่อเป็นหลักประกันการเบิกเงินล่วงหน้าในวันที่ผู้รับจ้างส่งเอกสารขอรับชำระเงินล่วงหน้าให้แก่ผู้ว่าจ้าง

26.4 ผู้รับจ้างสามารถขอรับเอกสารค้ำประกันตามเงื่อนไขแห่งสัญญาข้อ 26.3 คืนได้ภายใน 30 (สามสิบ) วัน หลังจากวันที่ผู้

ว่าจ้างได้หักเงินคืนจากผู้รับจ้างจนครบตามจำนวนเงินล่วงหน้าที่ผู้ว่าจ้างได้ชำระให้แก่ผู้รับจ้างตามสัญญานี้

**27. การชำระค่าจ้าง**

27.1 ผู้ว่าจ้างจะชำระค่าจ้างให้แก่ผู้รับจ้าง ตามผลงานที่ทำได้จริง (Permanent Work Done) เดือนละครั้ง ซึ่งผู้ว่าจ้างได้ตรวจและรับรองผลงานและจำนวนเงินแล้ว ส่วนเงินงวดสุดท้ายจะชำระเมื่อผู้รับจ้างได้รับหนังสือรับรองการก่อสร้างแล้วเสร็จตามสัญญา (Certificate of Final Completion) แล้ว

27.2 เงินค่าจ้างที่ผู้ว่าจ้างชำระให้ในแต่ละงวดงานนั้น ผู้รับจ้างตกลงและยินยอมให้ผู้ว่าจ้างหักไว้เป็น

(1) เงินประกันผลงาน (Retention Money) ในอัตราร้อยละ 10 ของจำนวนเงินที่ผู้ว่าจ้างได้รับรองสำหรับเดือนนั้น จนกว่าเงินประกันผลงานจะมีจำนวนครบร้อยละ 5 ของค่าจ้างก่อสร้างตามสัญญา โดยเงินประกันผลงานผู้ว่าจ้างจะคืนให้ดังนี้

(ก) เมื่อพ้นระยะเวลาประกันผลงาน และงานตามสัญญาไม่เกิดการชำรุดบกพร่องหรือก่อให้เกิดความเสียหายต่อบุคคลอื่น หรือทรัพย์สินของบุคคลอื่น และหรือของผู้ว่าจ้าง หรือเมื่อ

(ข) ผู้รับจ้างนำหนังสือค้ำประกันผลงานจากธนาคาร (Maintenance Bond) ตามที่ผู้ว่าจ้างเห็นชอบมาแลกเงินประกันผลงานดังกล่าว โดยหนังสือคำประกันผลงานต้องมีวงเงินคำประกันเท่ากับจำนวนเงินประกันผลงานและมีอายุสัญญาประกันเท่ากับกำหนดระยะเวลาประกันผลงาน

(2) เงินอื่นใดที่ผู้ว่าจ้างมีสิทธิหัก หรือได้รับชดใช้จากผู้รับจ้างตามเงื่อนไขแห่งสัญญานี้

(3) เงินค่าภาษีหัก ณ ที่จ่าย ในอัตรา 3 % ของจำนวนเงินที่ผู้ว่าจ้างได้รับรองสำหรับงวดงานนั้นหรือตามจำนวนที่กฎหมายกำหนด

27.3 การเบิกเงินในแต่ละงวดงาน ผู้รับจ้างต้องยื่นร่างเอกสารการเบิกเงินค่าจ้าง พร้อมด้วยเอกสารประกอบอื่นๆ ตามที่ผู้ว่าจ้างกำหนดต่อผู้ว่าจ้างภายใน 3 วันนับจากวันสิ้นเดือนปฏิทิน โดยระบุผลงานที่ทำได้ (Permanent Work Done) และมูลค่างานที่ทำได้ในเดือนนั้น

27.4 ในการคำนวณมูลค่างานที่ทำได้ในแต่ละงวดงานให้คำนวณตามค่างานที่ระบุไว้ในบัญชีแสดงปริมาณวัสดุและราคาต่อหน่วย (Bills of Quantities)

27.5 ถ้าผู้ว่าจ้างพบว่า จำนวนเงินค่าจ้างที่เบิกกับมูลค่างานที่ทำได้ในงวดงานนั้นไม่ถูกต้องตรงกัน ผู้ว่าจ้างมีสิทธิสั่งให้ผู้รับจ้างแก้ไขให้ถูกต้อง แล้วผู้ว่าจ้างจะออกหนังสือรับรองจำนวนเงินค่าจ้างที่ผู้รับจ้างขอเบิก (Certificate of Payment) (ต่อไปในสัญญานี้เรียกว่า “หนังสือรับรองจำนวนเงิน”) ให้ผู้รับจ้างภายใน 7 วัน นับจากวันที่ผู้รับจ้างได้ยื่นร่างเอกสารการขอเบิกค่าจ้าง แล้วผู้รับจ้างจะต้องยื่นเอกสารการเบิกค่าจ้างที่ถูกต้องต่อผู้ว่าจ้างและผู้ว่าจ้างจะชำระเงินให้แก่ผู้รับจ้าง ตามจำนวนที่ผู้ว่าจ้างรับรองหลังจากที่ได้หักเงินต่างๆ ไว้ตามเงื่อนไขแห่งสัญญานี้แล้ว ภายใน 30 วันนับจากวันที่ผู้รับจ้างยื่นเอกสารการเบิกค่าจ้างที่ถูกต้องดังกล่าว

27.6 มูลค่าของปริมาณงานที่ผู้ว่าจ้างตรวจสอบจะต้องเท่ากับหรือมากกว่าร้อยละ 90 (เก้าสิบ) ของมูลค่าสะสมของปริมาณงานตามแผนปฏิบัติงานเทียบกับเวลาต่องวดงาน หากผู้รับจ้างกระทำงานได้มูลค่าน้อยกว่าร้อยละ 90 (เก้าสิบ) ของมูลค่าสะสมของปริมาณงานตามแผนปฏิบัติงาน ผู้ว่าจ้างมีสิทธิจะไม่พิจารณาเงินงวดให้ผู้รับจ้างหรือรับรองเพียงบางส่วน ในกรณีนี้ผู้รับจ้างจะต้องเร่งกระทำงานเพื่อนำผลงานไปเบิกเงินในงวดต่อไป โดยมีมูลค่าไม่น้อยกว่าร้อยละ 90 (เก้าสิบ) ของมูลค่าสะสมของปริมาณตามแผนปฏิบัติงาน

หากผู้รับจ้างมีเหตุอันควรในการปรับแผนงาน และมูลค่างานสะสมให้ผู้รับจ้างทำหนังสือแจ้งสาเหตุการปรับแผนงานพร้อมกับแผนปฏิบัติงานและมูลค่างานสะสมใหม่ ทั้งนี้โดยผู้ว่าจ้างมีสิทธิใช้แผนปฏิบัติงาน และมูลค่างานสะสมเทียบกับเวลาต่องวดงานใหม่ ในการพิจารณาเบิกเงินงวดไปก่อน แต่ยังไม่ถือว่าผู้ว่าจ้างได้ยอมรับแผนการดังกล่าวแต่อย่างใด ทั้งนี้จนกว่าผู้ว่าจ้างจะสรุปการขยายเวลาจนเป็นที่เรียบร้อย

27.7 ในระหว่างการก่อสร้างงานก่อสร้างตามสัญญา หากปรากฏว่า งานก่อสร้างที่ผู้รับจ้างได้ทำไปไม่เรียบร้อยหรือเกิดความเสียหาย และผู้ว่าจ้างได้สั่งให้แก้ไขแล้ว ผู้รับจ้างไม่แก้ไขภายในเวลาที่ผู้ว่าจ้างกำหนด หรือผู้รับจ้างดำเนินการแก้ไขแล้วแต่ไม่เรียบร้อย ผู้ว่าจ้างมีสิทธิจ้างให้บุคคลอื่นทำการแก้ไขได้ โดยผู้รับจ้างต้องรับผิดชอบค่าใช้จ่ายทั้งหมดที่เกิดขึ้นแต่ผู้เดียว ในกรณีดังกล่าวผู้ว่าจ้างอาจใช้เงินประกันผลงานเป็นค่าจ้างและค่าใช้จ่ายที่เกิดขึ้น หากไม่เพียงพอ ผู้รับจ้างตกลงรับผิดชอบชำระเงินส่วนที่ขาดนั้นเองและจะต้องนำเงินประกันผลงานมาวางเพิ่มเติมให้ครบถ้วนภายในเวลาที่ผู้ว่าจ้างกำหนด

27.8 ในการเบิกเงินค่าจ้างแต่ละครั้งผู้รับจ้างจะต้องยื่นเอกสารรับรองและแสดงให้ผู้ว่าจ้างเห็นว่า ผู้รับจ้างได้ชำระค่าจ้างพนักงาน ค่าวัสดุ และค่าจ้างผู้รับเหมาช่วงของงวดก่อนหน้านี้เป็นที่เรียบร้อยแล้ว ทั้งนี้ผู้รับจ้างจะต้องไม่นำค่าจ้างจากโครงการนี้ไปใช้จ่ายเพื่อการอื่นจนทำให้เกิดปัญหาการเงินในโครงการนี้

27.9 การตรวจรับและชำระค่าจ้างงานตามสัญญาในแต่ละงวดงาน ผู้รับจ้างจะต้องดำเนินการแก้ไข-ซ่อมแซมงานที่ไม่เป็นไปตามข้อกำหนด (Nonconformance Corrective) ตามเอกสารที่ทางผู้ว่าจ้าง หรือเจ้าหน้าที่ของผู้ว่าจ้างออกให้ในระหว่างดำเนินงานก่อสร้าง หากผู้ว่าจ้างหรือเจ้าหน้าที่ของผู้ว่าจ้างตรวจสอบแล้วพบว่าผู้รับจ้างไม่ดำเนินการแก้ไข-ซ่อมแซมโดยไม่มีเหตุผลอันสมควร หรือเพิกเฉยที่จะทำการแก้ไข-ซ่อมแซมให้เสร็จทันในการเบิกเงินในงวดงานนั้น ผู้ว่าจ้างมีสิทธิที่จะหน่วงเหนี่ยว หรือหักจากเงินที่เบิกในงวดงานนั้น ตามมูลค่าของงานที่ไม่เป็นไปตามข้อกำหนด (Nonconformance Corrective) ที่เกิดขึ้นในงวดงานนั้น

27.10 การตรวจรับและชำระค่าจ้างงานตามสัญญาในแต่ละงวดงาน ผู้รับจ้างจะต้องทำแบบก่อสร้างตามสภาพของงานตามสัญญาจริง (As-Built Drawing) ให้ทันตามเนื้องานที่เกิดขึ้นในเดือนที่จะเบิกผลงานนั้น หากผู้ว่าจ้าง หรือเจ้าหน้าที่ของผู้ว่าจ้างตรวจสอบแล้วพบว่าผู้รับจ้างไม่ดำเนินการโดยไม่มีเหตุผลอันสมควร หรือเพิกเฉยที่จะทำให้เสร็จทันในงวดงานนั้น ผู้ว่าจ้างมีสิทธิที่จะหน่วงเหนี่ยว หรือหักจากเงินที่เบิกในงวดงานนั้นตามมูลค่าของค่าใช้จ่ายในการทำแบบก่อสร้างตามสภาพของงานตามสัญญาจริง (As-Built Drawing) ที่กำหนดไว้ตามสัญญาในแต่ละงวดงาน

**28. หลักประกันการปฏิบัติตามสัญญา**

28.1 ผู้รับจ้างต้องนำหนังสือค้ำประกันการปฏิบัติตามสัญญาชนิดไม่มีเงื่อนไขและเพิกถอนก่อนครบกำหนดไม่ได้ของธนาคารพาณิชย์ในประเทศไทยตามที่ผู้ว่าจ้างเห็นชอบและเป็นไปตามแบบที่ผู้ว่าจ้างกำหนดในจำนวนเงินเท่ากับร้อยละ 10 (สิบ) ของค่าจ้างเหมาก่อสร้าง โดยมีระยะเวลาในการค้ำประกันตั้งแต่วันทำสัญญานี้จนถึงวันแล้วเสร็จของงานก่อสร้างตามสัญญานี้มามอบให้แก่ผู้ว่าจ้างในวันทำสัญญานี้

28.2 ถ้ากำหนดเวลาแล้วเสร็จขยายออกไปไม่ว่าด้วยเหตุใดๆ ผู้รับจ้างต้องจัดให้มีการออกหนังสือค้ำประกันการปฏิบัติตามสัญญาฉบับใหม่ โดยขยายระยะเวลาของหนังสือค้ำประกันการปฏิบัติตามสัญญาออกไปจนกว่างานก่อสร้างตามสัญญาจะแล้วเสร็จสมบูรณ์และนำมามอบให้กับผู้ว่าจ้างทันทีภายใน 15 นับจากวันที่ผู้รับจ้างทราบถึงการขยายระยะเวลาของสัญญาออกไปด้วยค่าใช้จ่ายของผู้รับจ้าง

28.3 หากผู้รับจ้างประพฤติผิดสัญญาและผู้ว่าจ้างได้บอกเลิกสัญญานี้แล้ว ผู้ว่าจ้างมีสิทธิริบเงินประกันตามหนังสือค้ำประกันการปฏิบัติตามสัญญานี้ได้ทั้งหมด ทั้งนี้ไม่เป็นการเสื่อมสิทธิของผู้ว่าจ้างในการเรียกค่าเสียหายอื่น ๆ จากผู้รับจ้างจากการประพฤติผิดสัญญาดังกล่าว

28.4 ผู้ว่าจ้างจะคืนหนังสือค้ำประกันการปฏิบัติตามสัญญาให้ผู้รับจ้างภายใน 30 วัน นับจากวันที่งานตามสัญญาแล้วเสร็จ ตามที่ระบุไว้ในหนังสือรับรองการก่อสร้างแล้วเสร็จตามสัญญา (Certificate of Final Completion) ของผู้ว่าจ้าง

**29. การตรวจสอบสถานที่ก่อสร้าง**

ผู้รับจ้างยืนยันว่า ได้ตรวจสอบสถานที่ก่อสร้าง พร้อมทั้งบริเวณใกล้เคียงโดยละเอียดแล้วและได้ทราบจนเป็นที่พอใจถึงสภาพของสถานที่ก่อสร้าง สิ่งก่อสร้างใกล้เคียง ทางเข้าออก สภาพของสาธารณูปโภคทั้งที่มีอยู่บนดินและใต้ดินที่อาจได้รับความเสียหายจากการก่อสร้าง ตลอดจนได้ทราบข้อมูลที่จำเป็นทั้งหลายอื่นๆ อันอาจมีผลกระทบกระเทือนถึงค่าจ้างเหมาก่อสร้างตามสัญญานี้แล้ว ผู้รับจ้างจึงตกลงว่าจะไม่ยกเหตุใดๆ ดังกล่าวมาเรียกร้องจากผู้ว่าจ้างให้ต้องรับผิดต่อผู้รับจ้าง

**30. แผนการทำงาน**

30.1 ผู้รับจ้างต้องทำแผนงานโดยละเอียดแสดงลำดับและวิธีการทำงาน พร้อมทั้งรายละเอียดเกี่ยวกับแผนการเบิกเงินงวดตามแผนปฏิบัติงานเทียบกับเวลาต่อเดือนและสายงานวิกฤต (Critical Path) ระบบการระบายน้ำ ระบบป้องกันน้ำท่วม ระบบสาธารณูปโภคอื่นๆ สำนักงาน บ้านพักคนงาน เครื่องจักร และอุปกรณ์และรายละเอียดอื่นๆ ตามที่ผู้ว่าจ้างกำหนดยื่นต่อผู้ว่าจ้างภายในเวลาที่ผู้ว่าจ้างกำหนดเพื่อรับความเห็นชอบ

30.2 ในเวลาใดๆ ก็ตามในระหว่างการก่อสร้าง หากผู้ว่าจ้างเห็นสมควรให้ผู้รับจ้างปรับปรุงแผนการทำงาน เพื่อให้เหมาะสมกับความก้าวหน้าของงานก่อสร้างตามสัญญาหรือสภาพแวดล้อม ผู้รับจ้างต้องปรับปรุงแผนการทำงานตามคำสั่งนั้น

**31. ความรับผิดชอบของผู้รับจ้าง**

31.1 ตั้งแต่วันที่ให้เริ่มเข้าดำเนินการจนถึงวันที่ได้รับใบรับรองว่างานได้สำเร็จเรียบร้อย ผู้รับจ้างจะต้องเป็นผู้รับผิดชอบผลงานทั้งหมดที่ได้กระทำขึ้นทุกๆ ด้านอย่างเต็มที่ ในกรณีที่ผลงานของผู้รับจ้างเกิดเสียหาย สูญหาย หรือเป็นเหตุให้เกิดการบาดเจ็บ หรือเสียหายต่อบุคคลและทรัพย์สิน ไม่ว่าจะมีการป้องกันหรือไม่ได้ป้องกันก็ตาม ผู้รับจ้างจะเป็นผู้รับผิด และกระทำใดๆ เพื่อให้งานก่อสร้างกลับมาเป็นไปตามแบบและรายการก่อสร้างตามสัญญา รวมทั้งชดใช้เงินให้กับบุคคลเจ้าของทรัพย์สินที่ได้รับบาดเจ็บหรือเสียหายในทุกเหตุการณ์

31.2 ในกรณีที่ผู้ว่าจ้าง ตรวจพบรายการใดของวัสดุได้ติดตั้งแล้วเสร็จเรียบร้อย แต่ไม่เป็นไปตามแบบก่อสร้าง รายการก่อสร้าง หรือข้อกำหนดอื่นๆ ผู้ว่าจ้างมีสิทธิออกข้อกำหนดต่อไปนี้

(1) ให้ผู้รับจ้างรื้อถอนรายการตามที่ผู้ว่าจ้างระบุออกและนำรายการที่เป็นไปตามแบบก่อสร้าง รายการก่อสร้างหรือข้อกำหนดอื่นๆ มาติดตั้งแทนที่

(2) ในกรณีที่ทั้งสองฝ่ายเห็นชอบว่ารายการที่ระบุไว้ไม่สะดวกในการรื้อถอน ให้ผู้ว่าจ้างกำหนดจำนวนเงินส่วนที่ตัดออกจากรายการที่ไม่เป็นไปตามข้อกำหนด และนำไปหักออกจากจำนวนเงินตามสัญญา โดยผู้รับจ้างจะต้องยอมรับและไม่มีการโต้แย้งใดๆ ทั้งสิ้น

31.3 การที่ผู้ว่าจ้างให้ความเห็นชอบหรืออนุมัติให้ผู้รับจ้างกระทำการใด ๆ เกี่ยวกับการก่อสร้างงานตามสัญญาไม่ทำให้ผู้รับจ้างพ้นความรับผิดที่จะต้องปฏิบัติตามสัญญา

31.4 วัสดุอุปกรณ์ที่จะนำไปใช้ในงานก่อสร้างตามสัญญาจะต้องได้รับการอนุมัติจากผู้ว่าจ้างแต่การอนุมัตินี้ไม่เป็นเหตุให้ผู้รับจ้างหลุดพ้นจากความรับผิดหากปรากฏภายหลังว่าวัสดุอุปกรณ์เหล่านั้นไม่มีคุณภาพหรือมาตรฐานตามที่กำหนดไว้ในสัญญา

**32. งานที่ต้องมีการปิดทับ**

32.1 ผู้รับจ้างจะต้องให้เวลาพอควรแก่ผู้ว่าจ้างในการทดสอบและ/หรือตรวจสอบงานก่อสร้างตามสัญญาที่ดำเนินการเสร็จสิ้นและจำเป็นต้องมีการเทคอนกรีตทับ หรืองานอื่นที่จะต้องมีการปิดทับ โดยผู้รับจ้างจะต้องแจ้งให้ผู้ว่าจ้างทราบล่วงหน้าเป็นเวลาพอสมควรเพื่อเตรียมตัวในการทดสอบและตรวจสอบดังกล่าว ซึ่งผู้ว่าจ้างจะต้องทำการทดสอบและ/หรือตรวจสอบโดยไม่ชักช้า เว้นแต่ผู้ว่าจ้างเห็นว่าไม่จำเป็นต้องทำการทดสอบและ/หรือตรวจสอบโดยแจ้งให้ผู้รับจ้างทราบ

32.2 ผู้รับจ้างจะต้องไม่ทำการปิดทับงานที่จำเป็นทางด้านโครงสร้างหรือวิศวกรรมระบบ เช่น ความมั่นคงของโครงสร้าง การป้องกันน้ำรั่วซึม เป็นต้น โดยไม่ได้รับความยินยอมเป็นหนังสือจากผู้ว่าจ้างก่อน

32.3 หากผู้รับจ้างดำเนินการฝ่าฝืนข้อสัญญาทั้งสองข้างต้น หรือหากผู้ว่าจ้างเรียกร้องโดยมีเหตุอันสมควร ผู้รับจ้างจะต้องทำการเปิดงานส่วนที่ได้มีการปิดทับไปแล้วเพื่อให้ผู้ว่าจ้างตรวจสอบ และจะต้องปิดทับงานส่วนนั้นดังเดิมให้เป็นที่พอใจแก่ผู้ว่าจ้าง

**33. ค่าใช้จ่ายที่เกิดจากการเปิดงานส่วนที่มีการปิดทับและการตรวจสอบงานก่อสร้างตามสัญญา**

ผู้ว่าจ้างจะรับผิดชอบค่าใช้จ่ายที่เกิดจากการเปิดงานส่วนที่มีการปิดทับแล้วหรือการตรวจสอบงานก่อสร้างตามสัญญาที่แล้วเสร็จ โดยจะเพิ่มเติมไปในค่าตอบแทนตามสัญญา ยกเว้นในกรณีที่การเปิดงานส่วนที่ปิดทับหรือการตรวจสอบงาน ดังนี้

(1) เกิดจากการที่ผู้รับจ้างไม่ปฏิบัติตามรายละเอียดและเงื่อนไขที่เกี่ยวข้องในสัญญา

(2) เกิดขึ้นเนื่องจากงานก่อสร้างตามสัญญาที่ดำเนินการเสร็จสิ้น หรือวัสดุอุปกรณ์ที่ใช้ไม่เป็นไปตามที่กำหนดไว้ในสัญญา หรือ

1. เป็นข้อกำหนดให้ต้องมีการดำเนินการดังกล่าว

**34. การโอนสัญญาและการจ้างเหมาช่วง**

ผู้รับจ้างจะโอนสิทธิหน้าที่หรือจ้างเหมาช่วงงานก่อสร้างตามสัญญานี้ไม่ว่าทั้งหมดหรือเพียงบางส่วนให้แก่บุคคลภายนอกโดยปราศจากความยินยอมจากผู้ว่าจ้างเป็นลายลักษณ์อักษรมิได้

ภายใต้บังคับแห่งความตามวรรคแรกหากผู้รับจ้างจะให้มีการรับจ้างช่วง จะต้องอยู่ภายใต้หลักเกณฑ์และเงื่อนไข ดังต่อไปนี้

(1) ผู้รับจ้างจะต้องเสนอรายชื่อผู้รับจ้างช่วงในงานก่อสร้างส่วนหนึ่งส่วนใดแก่ผู้ว่าจ้างเพื่อให้ผู้ว่าจ้างอนุญาตเป็นลายลักษณ์อักษรก่อนเริ่มการก่อสร้าง โดยผู้ว่าจ้างจะอนุญาตหรือไม่ก็ได้ ผู้ว่าจ้างสงวนสิทธิที่จะให้ผู้รับจ้างจัดหาผู้รับจ้างช่วงรายใหม่มาแทนผู้รับจ้างช่วงเดิมในเวลาใดๆ ก็ได้ หากผู้ว่าจ้างเห็นว่าผู้รับจ้างช่วงนั้นไม่เหมาะสมที่จะปฏิบัติงานนั้น

(2) ผู้รับจ้างจะต้องรับผิดชอบต่อบุคคลและผลงานของผู้รับจ้างช่วง และผู้รับจ้างจะต้องจัดให้ผู้รับจ้างช่วงรับผิดและผูกพันต่อผู้ว่าจ้างภายใต้สัญญานี้เสมือนหนึ่งว่าการกระทำใดๆ ทั้งปวงของผู้รับจ้างช่วงเป็นการกระทำของผู้รับจ้างเอง

(3) ผู้รับจ้างยินยอมรับผิดชดใช้ค่าเสียหายใด ๆ จากการทิ้งงานของผู้รับจ้างช่วงแต่เพียงผู้เดียว ทั้งนี้ผู้ว่าจ้างยังคงมีสิทธิที่จะเรียกร้องจากผู้รับจ้างช่วงด้วย

(4) ผู้รับจ้างและผู้รับจ้างช่วงจะต้องให้ความร่วมมือและความสะดวกแก่สถาปนิก วิศวกรโครงสร้าง วิศวกรไฟฟ้า วิศวกรเครื่องกล วิศวกรสุขาภิบาล ผู้ว่าจ้างหรือบุคคลที่ผู้ว่าจ้างแต่งตั้งให้ดำเนินการในโครงการ ในการจัดปรับและเร่งรัดผลงาน และการปฏิบัติงานก่อสร้างนี้เพื่อให้สำเร็จลุล่วงตามกำหนดเวลาและเป้าหมาย

(5) ผู้รับจ้างยินยอมให้ผู้ว่าจ้างมีสิทธิตรวจสอบคุณสมบัติและผลงานของผู้รับจ้างช่วงตลอดจนข้อผูกพันที่เกี่ยวกับวัสดุอุปกรณ์ที่จะใช้และเวลาดำเนินการที่จะทำขึ้นระหว่างผู้รับจ้างและผู้รับจ้างช่วง และให้ความเห็นชอบในการคัดเลือกผู้รับจ้างช่วงของงานต่างๆ ก่อนที่ผู้รับจ้างจะทำสัญญากับผู้รับจ้างช่วง

(6) ผู้รับจ้างช่วงจะจ้างงานส่วนหนึ่งส่วนใดหรือทั้งหมดให้แก่บุคคลอื่นโดยไม่ได้รับความยินยอมเป็นลายลักษณ์อักษรจากผู้ว่าจ้างก่อนมิได้

1. ผู้รับจ้างจะต้องรับผิดต่องานที่มีการว่าจ้างช่วงเสมือนหนึ่งผู้รับจ้างเป็นผู้ปฏิบัติงานเอง แม้ว่าการว่าจ้างช่วงเช่นว่านั้นจะได้รับความยินยอมเป็นลายลักษณ์อักษรจากผู้ว่าจ้างแล้วก็ตาม

**35. การประสานงานและความร่วมมือ**

35.1 ผู้รับจ้างรับทราบว่าในระหว่างการดำเนินงานก่อสร้างตามสัญญาของผู้รับจ้าง ผู้ว่าจ้างอาจว่าจ้างผู้รับจ้างรายอื่นเพื่อดำเนินงานก่อสร้างส่วนอื่นๆ ในสถานที่ก่อสร้างในขณะเดียวกัน ดังนั้น ผู้รับจ้างจะต้องให้ความร่วมมือและประสานงานกับผู้รับจ้างรายอื่นๆ ในส่วนที่ต้องเกี่ยวข้องกับงานก่อสร้างตามสัญญาของผู้รับจ้าง โดยผู้รับจ้างจะต้องอำนวยความสะดวกเท่าที่จำเป็น และต้องไม่รบกวนหรือขัดขวางการดำเนินงานของผู้รับจ้างรายอื่น เพื่อให้ผู้รับจ้างรายอื่นสามารถดำเนินงานก่อสร้างในส่วนของตนได้โดยไม่ชักช้า ทั้งนี้ผู้รับจ้างจะต้องรับผิดชอบในค่าใช้จ่ายที่เกิดขึ้นจากการดังกล่าวทั้งหมด

35.2 ผู้รับจ้างมีหน้าที่รับผิดชอบในการดำเนินงานก่อสร้างตามสัญญาในส่วนของตนให้สำเร็จลุล่วงไปตามหมายกำหนดการที่กำหนดไว้เพื่อให้การก่อสร้างโดยรวมทั้งหมดดำเนินไปได้โดยต่อเนื่องไม่หยุดชะงัก และต้องประสานงานกับผู้รับจ้างรายอื่นรวมถึงบุคคลอื่นที่อยู่ในบริเวณสถานที่ก่อสร้าง และต้องให้ความร่วมมือด้วยดีตลอดเวลากับผู้ว่าจ้าง ผู้รับจ้างรายอื่นและบุคคลที่อยู่ในบริเวณสถานที่ก่อสร้าง เพื่อให้การก่อสร้างโครงการดำเนินไปได้ด้วยดี

35.3 ผู้รับจ้างตระหนักดีว่าในระหว่างการดำเนินงานก่อสร้างตามสัญญา ผู้รับจ้างรายอื่นอาจได้รับความเสียหายหากไม่ได้รับความร่วมมือจากผู้รับจ้าง และยอมรับว่าผู้รับจ้างอาจถูกรบกวนจากผู้รับจ้างรายอื่นทำให้ไม่สามารถเข้าไปยังสถานที่ก่อสร้างได้เป็นการชั่วคราวในบางครั้งคราว ซึ่งผู้รับจ้างไม่สามารถร้องขอให้มีการขยายระยะเวลาการดำเนินงานหรือเรียกร้องค่าใช้จ่ายเพิ่มเติมใดๆ ที่เกิดจากการรบกวนของผู้รับจ้างรายอื่นได้

**36. หน้าที่ตามกฎหมาย ข้อกำหนดของกฎหมาย และค่าธรรมเนียมตามกฎหมาย**

36.1 ผู้รับจ้างจะต้องปฏิบัติตามกฎหมาย ประกาศ กฎ ระเบียบ ข้อบังคับ รวมถึง หลักเกณฑ์และมาตรฐานเกี่ยวกับการอนุญาต หรือความเห็นชอบทั้งหลายที่กฎหมายกำหนดเกี่ยวกับงานก่อสร้างตามสัญญา

36.2 ก่อนเริ่มต้นดำเนินงานก่อสร้างตามสัญญา ผู้รับจ้างต้องทำความเข้าใจและปฏิบัติตามกฎหมาย ประกาศ กฎ ระเบียบ ข้อบังคับ รวมถึง หลักเกณฑ์และมาตรฐานที่เกี่ยวข้องทุกประการเกี่ยวกับงานก่อสร้างตามสัญญา ขั้นตอนและวิธีการในการดำเนินงานก่อสร้างตามสัญญา การจ้างงาน ความสะอาดเรียบร้อย ความปลอดภัยและสิ่งแวดล้อมทั้งปวง

36.3 ผู้รับจ้างจะต้องรับผิดชอบค่าธรรมเนียมต่างๆ ในการจัดการให้ได้มาซึ่งใบอนุญาตที่จำเป็นต่อการก่อสร้างตามกฎหมายทั้งหมดรวมถึงภาษีที่จะต้องชำระตามกฎหมายในส่วนค่าตอบแทนตามสัญญาทั้งหมด ทั้งนี้ยกเว้นใบอนุญาตก่อสร้างอาคาร และใบอนุญาตการใช้อาคาร ซึ่งเป็นความรับผิดชอบของผู้ว่าจ้าง

**37. การทำงานล่วงเวลา**

37.1 การทำงานปกติ คือเวลา 08.00 น. ถึง 17.00 น. ของวันจันทร์ถึงวันเสาร์ สำหรับวันอาทิตย์ และวันหยุดนักขัตฤกษ์ถือเป็นวันหยุดของผู้ว่าจ้าง

37.2 หากผู้รับจ้างประสงค์ที่จะทำการก่อสร้างนอกเหนือเวลาทำงานปกติ ซึ่งกฎหมายอนุญาตให้ทำได้หรือที่ได้รับอนุญาตจากทางราชการแล้ว ผู้รับจ้างต้องแจ้งให้ผู้ว่าจ้างทราบเป็นลายลักษณ์อักษรก่อนเป็นการล่วงหน้าไม่น้อยกว่า 24

(ยี่สิบสี่) ชั่วโมง

37.3 ผู้รับจ้างต้องชำระค่าล่วงเวลาสำหรับเจ้าหน้าที่ของผู้ว่าจ้าง ในอัตราดังต่อไปนี้

(1) วิศวกร / สถาปนิก อัตราค่าล่วงเวลา …... บาท / ชั่วโมง

(2) ผู้ช่วยวิศวกร / ผู้ช่วยสถาปนิก / โฟร์แมน อัตราค่าล่วงเวลา ...... บาท / ชั่วโมง

37.4 ผู้รับจ้างต้องชำระค่าล่วงเวลาให้ผู้ว่าจ้างภายในเวลา 30 วัน (สามสิบวัน) นับจากวันที่ได้รับหนังสือเรียกให้ชำระค่าล่วงเวลาจากผู้ว่าจ้าง

**38. หน้าที่ของผู้รับจ้างในระยะเวลาประกันผลงาน**

ในระยะเวลาประกันผลงาน (Maintenance Period) ผู้รับจ้างมีหน้าที่ซ่อมแซมแก้ไขงานก่อสร้างตามสัญญาที่ชำรุดบกพร่องให้มีสภาพดี ใช้งานได้ตลอดเวลา ด้วยค่าใช้จ่ายของผู้รับจ้างเองทั้งสิ้น

**39. การเลิกสัญญาโดยผู้ว่าจ้าง**

39.1 ผู้ว่าจ้างมีสิทธิบอกเลิกสัญญานี้ได้ ถ้าผู้รับจ้าง

(1) ถูกฟ้องล้มละลาย หรือเข้าสู่กระบวนการฟื้นฟูกิจการ หรือ

(2) หยุดงานก่อสร้าง 2 วันติดต่อกันโดยไม่มีเหตุอันสมควรและผู้ว่าจ้างได้สั่งให้กลับเข้าทำการก่อสร้างแล้ว ผู้รับจ้างยังคงไม่กลับเข้าทำการก่อสร้างภายในเวลาที่ผู้ว่าจ้างกำหนด หรือ

1. ประพฤติผิดสัญญาข้อใดข้อหนึ่งของสัญญาฉบับนี้ ซึ่งผู้ว่าจ้างเห็นว่าผู้รับจ้างไม่อาจแก้ไขให้ถูกต้องได้
2. ประพฤติผิดสัญญาข้อใดข้อหนึ่งของสัญญาฉบับนี้ ซึ่งผู้ว่าจ้างเห็นว่า ผู้รับจ้างอาจแก้ไขให้ถูกต้องได้และผู้ว่าจ้างได้แจ้งให้ผู้รับจ้างแก้ไขแล้ว ผู้รับจ้างไม่ทำการแก้ไขภายในเวลาที่ผู้ว่าจ้างกำหนด

39.2 การบอกเลิกสัญญาต้องทำเป็นหนังสือระบุวันที่ที่ให้สัญญาสิ้นผล และส่งให้แก่ผู้รับจ้างก่อนวันที่สิ้นผลนั้นไม่น้อยกว่า 15 วัน

39.3 เมื่อผู้ว่าจ้างได้บอกเลิกสัญญา และสัญญามีผลเลิกกันแล้ว ผู้ว่าจ้างมีสิทธิ

(1) ริบวัสดุและอุปกรณ์ของผู้รับจ้างที่อยู่ในสถานที่ก่อสร้าง และริบผลงานทั้งหมดที่ผู้รับจ้างและ/หรือผู้รับจ้างช่วงได้ดำเนินการไปแล้วตามสัญญานี้ และเงินประกันตามหนังสือค้ำประกันการปฏิบัติตามสัญญาได้ทั้งหมด และ

(2) ระงับการชำระเงินค่าก่อสร้างที่ผู้ว่าจ้างได้รับรองแล้ว และ

(3) ว่าจ้างให้บุคคลอื่นทำการก่อสร้างงานก่อสร้างตามสัญญานี้จนแล้วเสร็จโดยใช้เงินค่าจ้างเหมาก่อสร้างที่เหลืออยู่ตามสัญญานี้เป็นค่าจ้าง และค่าใช้จ่ายอื่นๆ ที่เกิดขึ้น หากเงินค่าจ้างเหมาก่อสร้างที่เหลืออยู่ไม่เพียงพอผู้รับจ้างต้องชดใช้แก่ผู้ว่าจ้างจนครบถ้วน และ

(4) เรียกร้องค่าเสียหายใดๆ ที่เกิดขึ้นหรืออาจจะเกิดขึ้นจากเหตุดังกล่าว

**40. การเลิกสัญญาโดยผู้รับจ้าง**

40.1 ผู้รับจ้างมีสิทธิบอกเลิกสัญญานี้ได้ เฉพาะในกรณีที่ผู้ว่าจ้าง

(1) ถูกฟ้องล้มละลาย หรือเข้าสู่กระบวนการฟื้นฟูกิจการ หรือ

(2) สั่งให้ผู้รับจ้างหยุดทำการก่อสร้างงานตามสัญญาทั้งหมด โดยมิใช่ความผิดของผู้รับจ้าง และโดยไม่มีเหตุผลอันสมควรเป็นเวลาติดต่อกันเกินกว่า 30 วัน หรือ

(3) ไม่ชำระค่าจ้างเหมาก่อสร้างที่ผู้ว่าจ้างรับรองแล้วให้แก่ผู้รับจ้างภายใน 90 วันนับจากวันที่เงินค่าจ้างเหมาก่อสร้างนั้นถึงกำหนดชำระ

40.2 การบอกเลิกสัญญาต้องทำเป็นหนังสือระบุวันที่ที่ให้สัญญาสิ้นผล และส่งให้แก่ผู้ว่าจ้างก่อนวันที่สิ้นผลนั้นไม่น้อยกว่า 30 วัน

40.3 เมื่อผู้รับจ้างได้บอกเลิกสัญญาและสัญญามีผลเลิกกันแล้ว ผู้รับจ้างมีสิทธิ

(1) ขนย้ายวัสดุและอุปกรณ์ของผู้รับจ้างที่อยู่ในสถานที่ก่อสร้างออกไปจากสถานที่ก่อสร้างได้ทั้งหมดทันที และเรียกหนังสือค้ำประกันการปฏิบัติตามสัญญาคืนจากผู้ว่าจ้าง และ

(2) เรียกร้องเงินค่าจ้างที่ผู้รับจ้างมีสิทธิได้รับตามผลงานที่ได้ดำเนินการแล้วเสร็จ

**41. โบราณวัตถุ**

ซากของสิ่งมีชีวิตโบราณ วัตถุโบราณ หรือวัตถุอันมีค่า หรือควรแก่การสนใจ ซึ่งอาจพบได้ในหน่วยงานก่อสร้าง หรือจากการขุดพื้นดินในระหว่างการดำเนินการก่อสร้างให้ตกเป็นกรรมสิทธิ์ของผู้ว่าจ้าง ผู้รับจ้างจะต้องนำขึ้นมาด้วยความระมัดระวัง และรักษาวัตถุทั้งหมดดังกล่าวนั้นไว้ในสภาพที่พบ และโดยทันทีหรือโดยเร็วที่สุดเท่าที่จะปฏิบัติได้หลังจากการค้นพบวัตถุเหล่านั้น ให้ส่งมอบการครอบครองวัตถุดังกล่าวให้แก่ผู้ว่าจ้างตามสถานที่ได้พบหรือได้ขุดขึ้นโดยไม่ต้องชำระล้างทำความสะอาดก่อน

**42. อนุญาโตตุลาการ**

ข้อพิพาท ข้อขัดแย้ง หรือข้อเรียกร้องใดๆ ซึ่งเกิดจากสัญญานี้ หรือเกี่ยวเนื่องกับสัญญานี้ รวมทั้งปัญหาการผิดสัญญา การเลิกสัญญา หรือความสมบูรณ์แห่งสัญญาดังกล่าว ให้ทำการวินิจฉัยชี้ขาดโดยอนุญาโตตุลาการตามข้อบังคับว่าด้วยอนุญาโตตุลาการของสถาบันอนุญาโตตุลาการ ซึ่งใช้บังคับอยู่ในขณะที่มีการเสนอข้อพิพาทเพื่อการอนุญาโต ตุลาการ และให้อยู่ภายใต้การจัดการของสถาบันดังกล่าว

**43. หนังสือสนองรับราคา (Letter of Intent)**

ในกรณีที่ข้อความและ/หรือรายการใดๆ ที่ปรากฏในหนังสือสนองรับราคา (Letter of Intent) ขัดแย้งหรือแตกต่างไปจากข้อบทที่ได้ระบุไว้แล้วในข้อใดข้อหนึ่งหรือหลายข้อ ของสัญญาก่อสร้างฉบับนี้ และ/หรือของเงื่อนไขแห่งสัญญานี้ คู่สัญญาตกลงกันอย่างชัดเจนว่าให้ข้อความและ/หรือรายการเช่นว่านั้นในหนังสือสนองรับราคา (Letter of Intent) เป็นอันยกเลิก และสิ้นผลผูกพันระหว่างคู่สัญญาและให้นำข้อบทที่เกี่ยวข้องของสัญญาจ้างก่อสร้างและ/หรือเงื่อนไขแห่งสัญญานี้ใช้บังคับระหว่างคู่สัญญา

**44. ห้ามให้ทรัพย์สินหรือประโยชน์อื่นใดแก่พนักงานของผู้ว่าจ้าง**

ผู้รับจ้างสัญญาว่าจะไม่ให้ ขอให้ หรือรับว่าจะให้ ทรัพย์สินหรือประโยชน์อื่นใดแก่พนักงาน บุคคลอื่นใดที่เกี่ยวข้องกับผู้ว่าจ้าง บริษัทหุ้นส่วนของผู้ว่าจ้างหรือบริษัทในเครือของผู้ว่าจ้าง ไม่ว่าจะเป็นทางตรงหรือทางอ้อม ซึ่งหากผู้รับจ้างประพฤติผิดสัญญาข้อนี้ ผู้รับจ้างยินยอมชำระค่าปรับในการผิดสัญญาดังกล่าวเป็นจำนวนเงิน 10,000,000 บาท ให้แก่ผู้ว่าจ้าง และผู้ว่าจ้างมีสิทธิบอกเลิกสัญญาฉบับนี้ได้ทันที พร้อมทั้งเรียกค่าเสียหายใดๆ อันเนื่องมาจากการเลิกสัญญาดังกล่าวจากผู้รับจ้าง

**45. ภาษาที่ใช้ในการติดต่อ**

# การติดต่อระหว่างผู้ว่าจ้างและผู้รับจ้างให้ใช้ภาษาไทย

**46. ภาษาที่ถือเป็นสำคัญและกฎหมายที่ใช้บังคับ**

เอกสารเกี่ยวกับการเสนอราคาตามที่กำหนดในเงื่อนไขการประกวดราคา ประกาศเงื่อนไขการประกวดราคา สัญญาว่าจ้างเหมาก่อสร้าง เงื่อนไขแห่งสัญญา หนังสือค้ำประกัน เอกสารแนบท้ายสัญญา รายการก่อสร้าง แบบก่อสร้าง และเอกสารทางเทคนิคอื่นๆ ให้จัดทำเป็นภาษาไทย เว้นแต่ผู้ว่าจ้างจะเห็นสมควรให้จัดทำเป็นภาษาอังกฤษ ข้อพิพาทหรือข้อขัดแย้งใดๆ เกี่ยวข้องหรือเกี่ยวเนื่องกับสัญญานี้ให้ใช้กฎหมายไทยบังคับ และให้อยู่ในเขตอำนาจของศาลไทย

**47. การติดต่อบอกกล่าว**

นอกจากที่จะได้กำหนดไว้ตามข้อ 7.1 แล้ว บรรดาการติดต่อบอกกล่าวใดๆ ระหว่างคู่สัญญาให้ถือว่าได้มีการบอกกล่าวโดยชอบแล้วเมื่อได้ทำเป็นหนังสือและส่งลงทะเบียนไปยังที่อยู่ของคู่สัญญาตามที่ระบุไว้ในสัญญาว่าจ้างเหมาก่อสร้าง หรือที่อยู่ใดๆ ที่ฝ่ายใดฝ่ายหนึ่งได้แจ้งให้อีกฝ่ายหนึ่งทราบเป็นหนังสือ

**ภาคผนวก ก**

รายการเพิ่มเติมหรือแก้ไข “เงื่อนไขแห่งสัญญา”